cyanic-selkie/wikianc huggingface dataset:
নালন্দা
আনুমানিক ১২০০ খ্রিস্টাব্দ নাগাদ বখতিয়ার খিলজির এই মহাবিহার ধ্বংস করেন। পরে ১৯শ শতাব্দীতে ভারতীয় পুরাতত্ত্ব সর্বেক্ষণ প্রাথমিকভাবে এই প্রত্নস্থলে খননকার্য চালায়। ১৯১৫ সালে প্রথম এখানে নিয়মমাফিক খননকার্য শুরু হয় এবং ১২ হেক্টর জমিতে সুবিন্যস্ত এগারোটি মঠ ও ইঁটের তৈরি ছয়টি মন্দির আবিষ্কৃত হয়। এছাড়া ধ্বংসস্তুপের মধ্য থেকে প্রচুর ভাস্কর্য, মুদ্রা, সিলমোহর ও উৎকীর্ণ লিপিও আবিষ্কৃত হয়। এগুলির কয়েকটি নিকটবর্তী নালন্দা পুরাতত্ত্ব সংগ্রহালয়ে রক্ষিত আছে।
২০১০ সালে ভারত সরকার বিখ্যাত বিশ্ববিদ্যালয়টিকে পুনরুজ্জীবিত করার জন্য একটি প্রস্তাব পাস করে এবং রাজগীরে একটি সমসাময়িক ইনস্টিটিউট নালন্দা বিশ্ববিদ্যালয় প্রতিষ্ঠিত হয়। এটি "জাতীয় গুরুত্বের ইনস্টিটিউট" হিসাবে তালিকাভুক্ত হয়েছে।
নাম-ব্যুৎপত্তি
‘নালন্দা’ নামটির ব্যুৎপত্তি সংক্রান্ত একাধিক তত্ত্ব প্রচলিত রয়েছে। চীনা তীর্থযাত্রী হিউয়েন সাং-এর মতে, এই নামটি এসেছে “ন অলম দা” কথাটি থেকে। এই কথাটির অর্থ “উপহার দানে যার বিরাম নেই” বা “অবিরত দান”। অপর চীনা পর্যটক ই ৎসিং অবশ্য বলেছেন যে, ‘নালন্দা’ নামটি ‘নাগ নন্দ’ নামে এক সাপের নাম থেকে এসেছে। উক্ত সাপটি স্থানীয় এক পুষ্করিণীতে বাস করত। নালন্দায় খননকার্য পরিচালনাকারী হীরানন্দ শাস্ত্রী বলেছেন যে, এই অঞ্চলে প্রচুর পরিমাণে ‘নাল’ (পদ্মের মৃণাল) পাওয়া যেত। তাই ‘নালন্দা’ নামটির আদি অর্থ ছিল ‘যা নাল অর্থাৎ পদ্মের মৃণাল প্রদান করে’।
প্রাচীন ইতিহাস
প্রাচীনকালে নালন্দা ছিল একটি বর্ধিষ্ণু গ্রাম। মগধের রাজধানী রাজগৃহ (অধুনা রাজগির) হয়ে যে বাণিজ্যপথটি চলে গিয়েছিল, নালন্দা সেই পথের ধারেই অবস্থিত ছিল। কথিত আছে, জৈন তীর্থঙ্কর মহাবীর ১৪টি চতুর্মাস নালন্দায় অতিবাহিত করেছিলেন। আরও বলা হয় যে, গৌতম বুদ্ধও নালন্দার নিকটবর্তী পাবরিক নামক আম্রবনে উপদেশ দান করেছিলেন। বুদ্ধের দুই প্রধান শিষ্যের অন্যতম সারিপুত্ত নালন্দা অঞ্চলেই জন্মগ্রহণ করেছিলেন এবং এখানেই নির্বাণ লাভ করেন।  উক্ত দুই ঘটনার পরিপ্রেক্ষিতে বলা যায় যে, খ্রিস্টপূর্ব ৫ম-৬ষ্ঠ শতাব্দীতেও একটি গ্রাম হিসেবে নালন্দার অস্তিত্ব ছিল।
পরবর্তী কয়েকশো বছর নালন্দার অবস্থা কেমন ছিল তা জানা যায় না। ১৭শ শতাব্দীতে তিব্বতি লামা তারানাথ লিখেছেন যে, খ্রিস্টপূর্ব ৩য় শতাব্দীতে বৌদ্ধধর্মাবলম্বী মৌর্য সম্রাট অশোক নালন্দায় সারিপুত্তের চৈত্যের স্থানে একটি বৃহৎ মন্দির নির্মাণ করান। তারানাথ আরও লিখেছেন যে, খ্রিস্টীয় ৩য় শতাব্দীতে মহাযান দার্শনিক নাগার্জুন ও তাঁর শিষ্য আর্যদেব ছিলেন নালন্দার ব্যক্তিত্ব। নাগার্জুন নালন্দার অধ্যক্ষও হয়েছিলেন। তারানাথের দেওয়া তথ্য থেকে এটুকু বোঝা যায় যে, খ্রিস্টীয় ৩য় শতাব্দীর আগেও নালন্দা ছিল বৌদ্ধধর্ম চর্চার একটি উদীয়মান কেন্দ্র। কিন্তু এই ধরনের তথ্যের সপক্ষে কোনও পুরাতাত্ত্বিক প্রমাণ পাওয়া যায় না। খ্রিস্টীয় ৫ম শতাব্দীতে চীনা পর্যটক ফাহিয়েন ভারতে এসে সারিপুত্তের পরিনির্বাণ স্থল ‘নালো’ পরিদর্শন করেছিলেন। তিনি সেখানকার উল্লেখযোগ্য দ্রষ্টব্য হিসেবে একটি মাত্র স্তুপেরই নাম করেন।
গুপ্তযুগে নালন্দা
সাধারণভাবে গুপ্ত রাজবংশ ছিল একটি ব্রাহ্মণ্যবাদী রাজবংশ। যদিও নরসিংহগুপ্ত (বালাদিত্য) মহাযান দার্শনিক বসুবন্ধুর দ্বারা প্রভাবিত হয়েছিলেন। তিনি নালন্দায় একটি সঙ্ঘারাম এবং ৩০০ ফুট উঁচু একটি বিহার নির্মাণ করান। এই বিহারে বুদ্ধের একটি মূর্তিও প্রতিষ্ঠা করা হয়েছিল। হিউয়েন সাং-এর মতে, এই বিহারটি ছিল “বোধিবৃক্ষের তলায় নির্মিত মহাবিহারটির” অনুরূপ। তিনি আরও লিখেছেন যে, বালাদিত্যের পুত্র বজ্রও “ভক্তিসমাহিত চিত্তে” একটি সঙ্ঘারাম নির্মাণ করান।
গুপ্তোত্তর যুগ
গুপ্তোত্তর যুগে দীর্ঘকাল যাবৎ বহু রাজা “ভাস্করদের দক্ষতাকে ব্যবহার করে” নালন্দায় নতুন নতুন বিহার, মঠ ও মন্দির নির্মাণ করিয়ে যান। কোনও এক সময়ে “মধ্য ভারতের এক রাজা” নালন্দা মহাবিহার চত্বরের অট্টালিকাগুলিকে পরিবেষ্টন করে একদ্বারবিশিষ্ট উচ্চ একটি প্রাচীর নির্মাণ করান। পূর্ণবর্মণ নামে আরেক জন রাজা (ইনি সম্ভবত মৌখরী রাজবংশের রাজা, যাঁকে “অশোক-রাজার বংশের শেষ বংশধর বলা হয়) ৮০ ফুট উঁচু তামার একটি বুদ্ধমূর্তি নির্মাণ করান। তিনি সেই মূর্তির জন্য ছয়টি ধাপবিশিষ্ট একটি বেদিও নির্মাণ করিয়েছিলেন।
গুপ্ত সাম্রাজ্যের পতনের পর নালন্দা মহাবিহারের সর্বাপেক্ষা উল্লেখযোগ্য পৃষ্ঠপোষক ছিলেন কনৌজের সম্রাট হর্ষবর্ধন (রাজত্বকাল খ্রিস্টীয় ৭ম শতাব্দী)। হর্ষবর্ধন বৌদ্ধধর্মে ধর্মান্তরিত হয়েছিলেন এবং নিজেকে নালন্দার ভিক্ষুদের দাস মনে করতেন। তিনি মহাবিহারের মধ্যে পিতলের একটি মঠ নির্মাণ করিয়েছিলেন এবং ১০০টি গ্রাম থেকে প্রাপ্ত রাজস্ব নালন্দার জন্য মঞ্জুর করেছিলেন। এছাড়াও তিনি সেই গ্রামগুলির ২০০ জন গৃহস্থকে নির্দেশ দিয়েছিলেন, তাঁরা যেন মহাবিহারের ভিক্ষুদের চাহিদা অনুসারে রোজ চাল, মাখন ও দুধ সরবরাহ করেন। নালন্দার প্রায় এক হাজার ভিক্ষু কনৌজে হর্ষবর্ধনের রাজকীয় উপাসনা সভায় উপস্থিত থাকতেন।
নালন্দায় হিউয়েন সাং
চীনা তীর্থযাত্রী ভিক্ষু হিউয়েন সাং ভারত পর্যটন করেন ৬৩০ থেকে ৬৪৩ খ্রিস্টাব্দের মধ্যবর্তী সময়ে। ৬৩৭ খ্রিস্টাব্দে তিনি প্রথমবার নালন্দায় এসেছিলেন। এরপর ৬৪২ খ্রিস্টাব্দে তিনি দ্বিতীয়বার নালন্দায় আসেন। নালন্দার মঠে তিনি প্রায় দুই বছর সময় অতিবাহিত করেছিলেন।  নালন্দায় তাঁকে সাদরে অভ্যর্থনা জানানো হয়েছিল। শুধু তাই নয়, নালন্দায় তাঁর ভারতীয় নামকরণ করা হয়েছিল ‘মোক্ষদেব’।  নালন্দার তদনীন্তন অধ্যক্ষ শীলভদ্রের অধীনে তিনি সেখানে অধ্যয়ন করেন।  সেই যুগে যোগাচার মতটি অংশত চীনে প্রচারিত হয়েছিল। হিউয়েন সাং মনে করতেন, শীলভদ্র যোগাচার বিষয়ে এক অতুলনীয় শিক্ষক এবং তাঁর কাছে শিক্ষালাভ করতে পেয়ে তাঁর বিদেশযাত্রার শ্রম সার্থক হয়েছে। বৌদ্ধশাস্ত্র ছাড়াও হিউয়েন সাং নালন্দায় ব্যাকরণ, ন্যায়শাস্ত্র ও সংস্কৃত ভাষা শিক্ষা করেছিলেন। পরবর্তীকালে তিনি এই মহাবিহারে শিক্ষাদানও করেন।
নালন্দায় অবস্থানকালে হিউয়েন সাং তাঁর বাসকক্ষের জানলার বাইরের দৃশ্য বর্ণনা করতে গিয়ে লিখেছেন: "...সম্পূর্ণ মহাবিহারটি ইষ্টকনির্মিত একটি প্রাচীরের দ্বারা পরিবেষ্টিত। এই প্রাচীরটি সমগ্র মহাবিহারটিকে বাইরে থেকে ঘিরে রেখেছে। একটি দ্বার দিয়ে এই মহৎ মহাবিহারে প্রবেশ করতে হয়। [সঙ্ঘারামের] মধ্যে অন্যান্য আটটি সভাগৃহ সেই মহাবিহার থেকে পৃথক অবস্থায় রয়েছে। সুসজ্জিত স্তম্ভ ও পরি-সদৃশ্য স্তম্ভশীর্ষগুলি একত্রে সূচালো পর্বতশীর্ষের ন্যায় সন্নিবেশিত। মনে হয় যেন, মানমন্দিরগুলি [সকালের] কুয়াশায় এবং স্তম্ভশীর্ষের কক্ষগুলি মেঘের মধ্যে হারিয়ে গিয়েছে।"
হিউয়েন সাং ছিলেন হর্ষবর্ধনের সমসাময়িক এবং তাঁর সম্মানীয় অতিথি। হিউয়েন সাং হর্ষবর্ধনের জনকল্যাণমুখী কাজকর্মের বর্ণনা দিয়েছেন। হিউয়েন সাং-এর জীবনীকাল হয়ুই-লি লিখেছেন যে, নালন্দায় মহাযান দর্শনের উপর অধিক গুরুত্ব আরোপ করা হত বলে কয়েকজন স্থবির এই মহাবিহারটিকে পছন্দ করতেন না। কথিত আছে, রাজা হর্ষবর্ধন ওড়িশা পরিদর্শনে গেলে তাঁরা নালন্দাকে পৃষ্ঠপোষকতা দানের জন্য রাজার নিন্দা করেন, নালন্দায় যে ‘আকাশকুসুম’ দর্শনের শিক্ষা দেওয়া হয় তার উপহাস করেন এবং বলেন যে, হর্ষবর্ধনের উচিত একটি কাপালিক মন্দিরেরও পৃষ্ঠপোষকতা করা।  হর্ষবর্ধন এই কথা নালন্দার অধ্যক্ষকে জানালে, তিনি সাগরমতি, প্রজ্ঞারশ্মি, সিংহরশ্মি ও হিউয়েন সাং-কে ওড়িশার ভিক্ষুদের মত খণ্ডন করার জন্য প্রেরণ করেন।
চীনে প্রত্যাবর্তনকালে হিউয়েন সাং ২০টি অশ্বপৃষ্ঠে ৫২০টি পেটিকায় করে ৬৫৭টি বৌদ্ধ ধর্মগ্রন্থ (যার মধ্যে অনেকগুলিই ছিল মহাযান ধর্মগ্রন্থ) ও ১৫০টি সংরক্ষিত স্মৃতিচিহ্ন নিয়ে যান। এছাড়া তিনি নিজে ৭৪টি গ্রন্থ অনুবাদ করেছিলেন।  তাঁর চীনে প্রত্যাবর্তনের পরবর্তী ৩০ বছরে অন্যূন এগারো জন চীনা ও কোরীয় পর্যটক নালন্দায় এসেছিলেন।
নালন্দায় ই ৎসিং
ফাহিয়েন ও হিউয়েন সাং-এর ভ্রমণবিবরণী পড়ে অনুপ্রাণিত হয়ে তীর্থযাত্রী ই ৎসিং শ্রীবিজয়ে সংস্কৃত ভাষা শিক্ষা করেন এবং ৬৭৩ খ্রিস্টাব্দে ভারতে আসেন। তিনি ভারতে চোদ্দো বছর অতিবাহিত করেছিলেন। এর মধ্যে দশ বছর তিনি কাটিয়েছিলেন নালন্দা মহাবিহারে। ৬৯৫ খ্রিস্টাব্দে তিনি যখন চীনে প্রত্যাবর্তন করেন, তখন সঙ্গে করে ৪০০টি সংস্কৃত গ্রন্থ নিয়ে যান। তারপরেই সেগুলি অনূদিত হয়।
পালযুগে নালন্দা
খ্রিস্টীয় ৮ম শতাব্দীতে উত্তর-পূর্ব ভারতে পাল সাম্রাজ্য প্রতিষ্ঠিত হয়। খ্রিস্টীয় ১২শ শতাব্দী পর্যন্ত পাল রাজারা এই অঞ্চল শাসন করেছিলেন। পাল রাজবংশ ছিল একটি বৌদ্ধধর্মাবলম্বী রাজবংশ। তাঁদের রাজত্বকালে নালন্দায় অনুশীলিত মহাযান মতবাদের সঙ্গে বজ্রযান নামে পরিচিত মহাযান দর্শনের তন্ত্র-প্রভাবিত একটি মতবাদের মিশ্রণ ঘটে। নালন্দা মহাবিহার গুপ্তযুগের সাংস্কৃতিক উত্তরাধিকার বহন করত এবং সেই উত্তরাধিকার ছিল বহু-প্রশংসিত। পাল সম্রাটরা একাধিক শিক্ষাপ্রতিষ্ঠান স্থাপন করেছিলেন। তাঁদের শাসনকালে নালন্দার আদলে জগদ্দল, ওদন্তপুরী, সোমপুর ও বিক্রমশিলায় চারটি মহাবিহার গড়ে ওঠে। উল্লেখ্য, পাল রাজবংশের প্রতিষ্ঠাতা গোপাল নালন্দা থেকে মাত্র দূরে ওদন্তপুরী মহাবিহারটি প্রতিষ্ঠা করেছিলেন।
নালন্দায় প্রাপ্ত উৎকর্ণ লিপিগুলি থেকে জানা যায়, গোপালের পুত্র ধর্মপাল ছিলেন নালন্দার পৃষ্ঠপোষক। উল্লেখ্য, তিনি বিক্রমশিলা মহাবিহারটি প্রতিষ্ঠা করেছিলেন। তবে পালযুগে নালন্দার সর্বাপেক্ষা উল্লেখযোগ্য পৃষ্ঠপোষক ছিলেন ধর্মপালের পুত্র দেবপাল (রাজত্বকাল খ্রিস্টীয় ৯ম শতাব্দী)। তিনি সোমপুর মহাবিহারটি প্রতিষ্ঠা করেন। নালন্দার ধ্বংসাবশেষের মধ্যে থেকে পাওয়া একাধিক ধাতুমূর্তিতে দেবপালের উল্লেখ পাওয়া যায়। এছাড়া দুটি গুরুত্বপূর্ণ উৎকীর্ণ লিপি থেকেও তাঁর কথা জানা যায়। প্রথমটি হল একটি তাম্রলিপি। এই লিপি থেকে জানা যায়, সুবর্ণদ্বীপের (অধুনা ইন্দোনেশিয়ার সুমাত্রা) শৈলেন্দ্র-বংশীয় রাজা বলপুত্রদেব “নালন্দার বহুমুখী উৎকর্ষে আকৃষ্ঠ হয়ে” সেখানে একটি মঠ নির্মাণ করেন এবং সেটির রক্ষণাবেক্ষণের জন্য দেবপালের কাছে পাঁচটি গ্রামের রাজস্ব অনুমোদন করার অনুরোধ জানান। দেবপাল তাঁর অনুরোধ রক্ষা করেছিলেন। ঘোসরাওয়ান উৎকীর্ণ লিপিটি হল দেবপালের সমসাময়িক কালের অপর একটি উৎকীর্ণ লিপি। এই লিপি থেকে জানা যায়, তিনি বীরদেব নামে এক বৈদিক পণ্ডিতকে অভ্যর্থনা জানান এবং তাঁর পৃষ্ঠপোষকতা করেন। বীরদেব পরবর্তীকালে নালন্দার অধ্যক্ষ নির্বাচিত হয়েছিলেন।
মহাবিহার
নালন্দা মহাবিহারের যে অংশে আজ পর্যন্ত খননকার্য চালানো হয়েছে, তার আয়তন শুধুমাত্র দৈর্ঘ্যে ও প্রস্থে  বা প্রায় ১২ একর। তবে মধ্যযুগে নালন্দার আয়তন আরও বড়ো ছিল।  নালন্দা মহাবিহার একটি উল্লেখযোগ্য স্থাপত্যকীর্তি। এটির বৈশিষ্ট্য হল একটি প্রকাণ্ড প্রাচীর ও তার একটিমাত্র প্রবেশ্বদ্বার। নালন্দায় আটটি পৃথক চত্বর ও দশটি মন্দির ছিল। সেই সঙ্গে অনেকগুলি ধ্যানকক্ষ ও শ্রেণিকক্ষও ছিল। নালন্দা ছিল একটি আবাসিক মহাবিহার। এখানে ছাত্রদের বহুশয্যাবিশিষ্ট বাসকক্ষও ছিল। খ্যাতির মধ্যগগনে থাকাকালীন নালন্দা মহাবিহারে ১০,০০০ ছাত্র ও ২,০০০ শিক্ষক ছিলেন। চীনা তীর্থযাত্রীদের মতে অবশ্য নালন্দার ছাত্রসংখ্যা ছিল ৩,০০০ থেকে ৫,০০০ জনের মধ্যবর্তী।
হিউয়েন সাং-এর বিবরণীতে ৭ম শতাব্দীর নালন্দা মহাবিহারের একটি বিস্তারিত বর্ণনা পাওয়া যায়। তিনি লিখেছেন, কীভাবে সুশৃঙ্খল সারিবদ্ধ স্তম্ভ, সভাগৃহ, হার্মিক ও মন্দিরগুলিকে “আকাশে কুয়াশার উপর উড্ডয়নশীল” মনে হত, যাতে নিজেদের কক্ষ থেকে ভিক্ষুরা “বায়ু ও মেঘের জন্মদৃশ্যের সাক্ষী থাকতে পারতেন”। তিনি লিখেছেন: "মঠগুলির চারিপাশে একটি নীল হ্রদ প্রবাহিত থাকত। সেই হ্রদে ভেসে থাকত পূর্ণ-প্রস্ফুটিত নীল পদ্ম; সুন্দর সুন্দর লাল কনক ফুল এখানে ওখানে দুলত, আর আম্রকুঞ্জের বাইরে অধিবাসীরা তাঁদের গভীর ও নিরাপদ আশ্রয় লাভ করতেন।"
গ্রন্থাগার
ই ৎসিং যে দশ বছর নালন্দায় অতিবাহিত করার পর প্রচুর গ্রন্থ সঙ্গে নিয়ে স্বদেশে প্রত্যাবর্তন করেছিলেন, সেই বিষয়ে ইতিহাসবিদগণ নিশ্চিত। এ থেকেই প্রমাণিত হয় যে, এই মহাবিহারে একটি সমৃদ্ধ গ্রন্থাগার ছিল। প্রথাগত তিব্বতি সূত্র অনুসারে, নালন্দার গ্রন্থাগারটির নাম ছিল ‘ধর্মগঞ্জ’ (‘ধর্মের হাট’)। তিনটি বহুতলবিশিষ্ট ভবনে এই গ্রন্থাগারটি অবস্থিত ছিল। ভবনগুলির নাম ছিল ‘রত্নসাগর’ (‘রত্নের মহাসাগর’), ‘রত্নোদধি’ (‘রত্নের সমুদ্র’) ও ‘রত্নরঞ্জক’ (‘রত্নখচিত’)। রত্নোদধি ছিল নয়টি তলবিশিষ্ট ভবন। এখানেই পবিত্রতম ধর্মগ্রন্থ প্রজ্ঞাপারমিতা সূত্র ও গুহ্যসমাজ রক্ষিত ছিল।
শিক্ষাক্রম
হিউয়েন সাং-এর জীবনগ্রন্থে হয়ুই-লি লিখেছেন যে, নালন্দার সকল ছাত্রই মহাযান ও বৌদ্ধধর্মের আঠারোটি (হীনযান) সম্প্রদায়ের ধর্মগ্রন্থ অধ্যয়ন করতেন। এছাড়াও তাঁরা বেদ, ‘হেতুবিদ্যা’ (ন্যায়শাস্ত্র), ‘শব্দবিদ্যা’ (ব্যাকরণ ও ভাষাতত্ত্ব), ‘চিকিৎসাবিদ্যা’ (ভেষজবিদ্যা), জাদুবিদ্যা-সংক্রান্ত অন্যান্য গ্রন্থ (অথর্ববেদ) ও সাংখ্য দর্শন অধ্যয়ন করতেন।
হিউয়েন সাং নিজে শীলভদ্র ও অন্যান্যদের কাছে একাধিক বিষয় অধ্যয়ন করেছিলেন। ধর্মতত্ত্ব ও দর্শন ছাড়াও ন্যায়শাস্ত্রে দক্ষতা বৃদ্ধির জন্য নিয়মিত বিতর্ক ও আলোচনাসভার আয়োজন করা হত। নালন্দা মহাবিহারের প্রত্যেক ছাত্রকে দর্শনের সকল শাখার সঙ্গে সংশ্লিষ্ট ন্যায়শাস্ত্র পুঙ্খানুপুঙ্খভাবে অধ্যয়ন করতে হত এবং সেই সঙ্গে তাঁকে বৌদ্ধধর্মের সপক্ষে যুক্তি দর্শিয়ে অন্যান্য মত খণ্ডন করতে হত।  এছাড়াও অনুমান করা হয় যে, নালন্দায় আইন, জ্যোতির্বিজ্ঞান ও নগর-পরিকল্পনা প্রভৃতি বিষয় শিক্ষাদান করা হত।
প্রথাগত তিব্বতি বিশ্বাস অনুসারে, নালন্দায় “চারটি ডক্সোগ্রাফি” (তিব্বতি:গ্রুব-মথা) শিক্ষাদান করা হত:
হিউয়েন সাং-এর হিসাব অনুসারে, ৭ম শতাব্দীতে নালন্দায় প্রায় ১৫১০ জন শিক্ষক ছিলেন। এঁদের মধ্যে প্রায় ১০০০ জন সূত্র ও শাস্ত্রের ২০টি সংকলন ব্যাখ্যা করতে পারতেন, ৫০০ জন ৩০টি সংকলন ব্যাখ্যা করতে পারতেন এবং মাত্র ১০ জন ৫০টি সংকলন ব্যাখ্যা করতে পারতেন। হিউয়েন সাং নিজে ছিলেন সেই অল্পসংখ্যক শিক্ষকদের অন্যতম যাঁরা ৫০টি বা ততোধিক সংকলন ব্যাখ্যা করতে পারতেন। সেই সময় অধ্যক্ষ শীলভদ্রই কেবলমাত্র সূত্র ও শাস্ত্রের সকল প্রধান সংকলনগুলি অধ্যয়ন করেছিলেন।
প্রশাসন
চীনা ভিক্ষু ই ৎসিং লিখেছেন যে, নালন্দার সকল অধিবাসী ভিক্ষুর সম্মতিসাপেক্ষে কাজকর্ম ও প্রশাসন পরিচালনা-সংক্রান্ত সমস্ত সিদ্ধান্ত গৃহীত হত। এই ক্ষেত্রে তাঁরা একত্রে সমবেত হয়ে সিদ্ধান্ত নিতেন:
"কার্যসম্পাদনের জন্য ভিক্ষুদের সমবেত হয়ে বিষয়টি নিয়ে আলোচনা করতে হত। তারপর তাঁর বিহারপালকে আদেশ করতেন, তিনি যাতে অধিবাসী সকল ভিক্ষুর কাছে গিয়ে গিয়ে করজোড়ে বিষয়টি নিবেদন ও বিজ্ঞাপিত করেন। একজন ভিক্ষুরও সম্মতি না পাওয়া গেলে প্রস্তাবটি গৃহীত হত না। তাঁকে মতপ্রকাশ করার জন্য বলপ্রয়োগ করতে হত না। যদি কোনও ভিক্ষু সকল অধিবাসীর সম্মতি ব্যতিরেকে কিছু করতেন, তবে তাঁকে বলপূর্বক মঠ ছাড়তে বাধ্য করা হত। কোনও বিষয়ে মতানৈক্য হলে তাঁরা সম্মতি অর্জনের জন্য (অপর গোষ্ঠীর সম্মুখে) যুক্তি প্রদর্শন করতে পারতেন। সম্মতি অর্জনের জন্য বলপ্রয়োগ বা চাপ সৃষ্টি করা হত না।"
হিউয়েন সাংও লিখেছেন:
"এই পূতচরিত্র ব্যক্তিত্বদের সকলের জীবন স্বাভাবিকভাবেই নিয়ন্ত্রিত হত সর্বাধিক ভাবগম্ভীর ও কঠোরতম অভ্যাসের মাধ্যমে। তাই মঠের সাতশো বছরের ইতিহাসে কেউই শৃঙ্খলাভঙ্গ করেননি। রাজা মঠের প্রতি শ্রদ্ধা ও সম্মানের চিহ্ন বর্ষণ করতেন এবং একশো শহর থেকে আহৃত রাজস্ব ধার্মিকদের ভরণপোষণের জন্য ব্যয় করতেন।"
বৌদ্ধধর্মের উপর নালন্দা মহাবিহারের প্রভাব
ভারতীয় দার্শনিক ন্যায়শাস্ত্রের অন্যতম বৌদ্ধ প্রবর্তক পণ্ডিত ধর্মকীর্তি (আনুমানিক খ্রিস্টীয় ৭ম শতাব্দী) নালন্দা মহাবিহারে যে বৌদ্ধ পরমাণুবাদ শিক্ষা দেওয়া হত, তার অন্যতম আদি তাত্ত্বিক ছিলেন।
ভিয়েতনাম, চীন, কোরিয়া ও জাপানে অনুসৃত মহাযান সহ বৌদ্ধধর্মের অন্যান্য শাখাগুলিও নালন্দা মহাবিহারেই বিকাশ লাভ করেছিল। একাধিক গবেষকের মতে, পূর্ব এশীয় বৌদ্ধধর্মের গুরুত্বপূর্ণ সুত্র সুরঙ্গমা সূত্র সহ কয়েকটি মহাযান ধর্মগ্রন্থ নালন্দায় প্রচলিত মতবাদের অনুসারী। রন এপস্টেইন আরও বলেছেন যে, এই সূত্রের সাধারত মতবাদটি অবশ্যই নালন্দায় গুপ্তযুগের শেষভাগে যে বৌদ্ধধর্ম শিক্ষা দেওয়া হত, তার অনুগামী। সেই সময়েই সূত্রটি অনূদিত হয়েছিল।
নালন্দার সঙ্গে যুক্ত ঐতিহাসিক ব্যক্তিত্ববর্গ
প্রথাগত সূত্র থেকে জানা যায় যে, আনুমানিক খ্রিস্টপূর্ব ৬ষ্ঠ ও ৫ম শতাব্দীতে মহাবীর ও গৌতম বুদ্ধ দুজনেই নালন্দায় এসেছিলেন। তাছাড়া নালন্দা হল বুদ্ধের অন্যতম বিখ্যাত শিষ্য সারিপুত্রের জন্ম ও নির্বাণলাভের স্থান।
ধ্বংসপ্রাপ্তি ও অবলুপ্তি
ভারত থেকে বৌদ্ধধর্মের অন্তর্ধানের সঙ্গে নালন্দা মহাবিহারের গুরুত্ব কমতে থাকে। খ্রিস্টীয় ৭ম শতাব্দীতে ভারতের বিভিন্ন স্থান পর্যটনের সময় হিউয়েন সাং লক্ষ্য করেছিলেন যে, বৌদ্ধধর্ম ধীরে ধীরে পতনের দিকে এগিয়ে চলেছে। শুধু তাই নয়, তিনি নালন্দার পরিসমাপ্তির দুঃখজনক পূর্বাভাসও পেয়েছিলেন। সেই সময় বৌদ্ধধর্ম দ্রুত জনপ্রিয়তা হারাচ্ছিল। কেবলমাত্র অধুনা বিহার ও বাংলা অঞ্চলের রাজারাই এই ধর্মের পৃষ্ঠপোষকতা করছিলেন। পাল শাসনকালে বৌদ্ধধর্মের প্রথাগত মহাযান ও হীনযান সম্প্রদায়ে গোপন আচার-অনুষ্ঠান ও জাদুবিদ্যা-কেন্দ্রিক তান্ত্রিক ক্রিয়াকর্ম অন্তর্ভুক্ত হয়। ভারতীয় উপমহাদেশে বৈষ্ণব ও শৈব দার্শনিকদের পুনঃউত্থান হয় এবং ১১শ শতাব্দীতে বৌদ্ধ ধর্মাবলম্বী পাল রাজবংশের রাজ্যচ্যুতি ঘটে । ফলে সেই সময় বৌদ্ধধর্মের  রাজনৈতিক, দার্শনিক ও নৈতিক প্রভাব কমে এসেছিল। কিন্তু সেই সময়ও ভারতের কয়েকটি বৌদ্ধ মঠের উত্থান বৌদ্ধধর্মের অস্তিত্ব বজায় রেখেছিল। খ্রিস্টীয় ১৩শ শতাব্দীতে মুসলমানেরা সেগুলি আক্রমণ করে। সেইটিই ছিল ভারতে বৌদ্ধধর্মের উপর শেষ আঘাত।
এ জ্ঞানপীঠকেই ধ্বংস করে দেওয়া হয়েছিল। বেশ কয়েকবার বহিঃশত্রুর আক্রমণের মুখে পড়ে নালন্দা। প্রথমবার স্কন্দগুপ্তের সময়ে (৪৫৫-৪৬৭ খ্রি.) মিহিরকুলের নেতৃত্বে মধ্য এশিয়ার যুদ্ধবাজ হুনরা নালন্দা আক্রমণ করে। তারা বৌদ্ধ ছাত্র ও ধর্মগুরুদের হত্যা করে। স্কন্দগুপ্ত ও তার পরের বংশধররা নালন্দাকে পুণর্গঠন করেছিলেন।
"মুহাম্মদ-ই-বখত-ইয়ার সাহসের সঙ্গে খিড়কি দরজা দিয়ে সেই স্থানে প্রবেশ করেন, দূর্গটি দখল করেন এবং প্রচুর সামগ্রী লুট করেন। সেই স্থানের অধিকাংশ বাসিন্দাই ছিলেন ব্রাহ্মণ এবং এই সকল ব্রাহ্মণদের সকলেরই মস্তক ছিল মুণ্ডিত। তাঁদেরকে হত্যা করা হয়। সেখানে প্রচুর বই ছিল।কিন্ত সেই সব বইয়ের অর্থ উদ্ধার করার মত কেউ বেঁচে ছিল না।তুর্কীরা পরে বুঝতে পারে এটি একটি মহাবিদ্যালয় ছিল।"
উপরিউক্ত উদ্ধৃতিতে একটি বৌদ্ধ মঠ (বিহার) ও তার ভিক্ষুদের (মুণ্ডিতমস্তক ব্রাহ্মণ) উপর আক্রমণের কথা বলা হয়েছে। তবে বিভিন্ন ঐতিহাসিকের মত এটা ছিলো ওদন্তপুরী বিহার। কিন্তু যেহেতু নালন্দা ও ওদন্তপুরী মহাবিহারের দুরত্ব মাত্র কয়েক কিলোমিটার তাই নালন্দার ক্ষেত্রেও একই পরিণতি হয়েছিল বলে ধরা হয়।সেই যুগের অপর দুই বিহার বিক্রমশিলা ও জগদ্দল তুর্কীদের হাতে ধ্বংসপ্রাপ্ত হয়েছিল। এই সময়ের ঘটনাবলির একটি গুরুত্বপূর্ণ বিবরণ হল তিব্বতি ভিক্ষুক ধর্মস্বামীর জীবনী।তিনি ১২৩৪ থেকে ১২৩৬ খ্রিস্টাব্দের মধ্যে ভারতে আসেন।তিনি যখন ওদন্তপুরী আসেন তখন সেটি তুর্কী সেনাদের দুর্গে পরিণত হয়েছিল। নালন্দার অবস্থাও ছিল শোচনীয়।নালন্দায় রাহুল শ্রীভদ্র নামে নবতিপর শিক্ষক ৭০ জন শিক্ষার্থীকে শিক্ষা দান করতেন।ধর্মস্বামীর জীবনী অনুযায়ী তুর্কীরা নালন্দা সম্পূর্ণ ধ্বংস করতে পারে নি।তার মতে নালন্দা চত্বরের জ্ঞাননাথ মন্দিরটি অপবিত্র করার পর এক তুর্কী সেনা অসুস্থ হয়ে পড়েছিল। ধর্মস্বামী ছয়মাস নালন্দায় ছিলেন। নালন্দার ঐতিহাসিক গ্রন্থাগার তুর্কীদের আক্রমণের ফলে সম্পূর্ণ ধ্বংসপ্রাপ্ত হয়েছিল। তিনি নালন্দার উপর আরেকটি তুর্কী আক্রমণের প্রত্যক্ষদর্শীও ছিলেন।নিকটবর্তী ওদন্তপুরী মহাবিহার তখন তুর্কীদের সামরিক প্রধান কার্যালয়ে পরিণত হয়েছিল। সেখান কার মুসলিম সেনারা নালন্দা আক্রমণ করে।কেবলমাত্র ধর্মস্বামী ও তাঁর শিক্ষক রয়ে যান ও তাঁরা লুকিয়ে পড়েন। বাকি ভিক্ষুকরা অন্যত্র পালিয়ে যান। সমসাময়িক তথ্যসূত্রের সমাপ্তি এখানেই ঘটেছে। তবে প্রথাগত তিব্বতি গ্রন্থ, যেগুলি অনেক পরবর্তীকালে রচিত হয়, সেগুলিতে বলা হয়েছে যে, নালন্দা আরও কিছুকাল চালু ছিল। যদিও এই মহাবিহার তখন তাঁর পূর্বের গরিমা সম্পূর্ণ হারিয়ে ফেলেছিল। লামা তারানাথ বলেছেন যে, তুর্কিরা সমগ্র মগধ জয় করেছিল এবং নালন্দা সহ বহু মঠ ধ্বংস করেছিল। নালন্দার প্রভূত ক্ষতি সাধিত হয়েছিল। তবে তিনি আরও বলেছেন যে, চগলরাজা নামে বাংলার এক রাজা এবং তাঁর রানি পরবর্তীকালে ১৪শ ও ১৫শ শতাব্দীতে নালন্দার পৃষ্ঠপোষকতা করেন। তবে কোনও গুরুত্বপূর্ণ কাজ সেখানে হয়নি।
১৮শ শতাব্দীতে লিখিত পাগ সাম জোন জাং নামক গ্রন্থে আরেকটি তিব্বতি কিংবদন্তির কথা জানা যায়। এই কিংবদন্তি অনুসারে, মুদিত ভদ্র নামে এক বৌদ্ধ সাধু নালন্দার চৈত্য ও বিহারগুলি মেরামত করেন এবং তৎকালীন রাজার এক মন্ত্রী কুকুটসিদ্ধ সেখানে একটি মন্দির নির্মাণ করেন। আরেকটি গল্প অনুসারে, ভবনটির যখন উদ্বোধন করা হচ্ছিল, তখন দুই জন ক্রুদ্ধ তীর্থিক ভিক্ষুক (ব্রাহ্মণ) সেখানে উপস্থিত হন। কয়েকজন তরুণ শিক্ষানবিশ ভিক্ষু তাঁদের সঙ্গে দুর্ব্যবহার করেন এবং তাঁদের গায়ে কাপড় কাচার জল ছিটিয়ে দেন। প্রতিশোধ নেওয়ার জন্য সেই ভিক্ষুকেরা সূর্যকে প্রসন্ন করার জন্য বারো বছর তপস্যা করেন এবং তপস্যার শেষে একটি যজ্ঞ অনুষ্ঠান করেন। যজ্ঞকুণ্ডের ‘জাগ্রত ভষ্ম’ তাঁরা বৌদ্ধ মন্দিরগুলির উপর ছিটিয়ে দেন। এতে নালন্দার গ্রন্থাগারে আগুন লেগে যায়। কিন্তু রত্নোদধির পবিত্র পুথিগুলির থেকে অলৌকিক উপায়ে জল নির্গত হয় এবং বহু পুথি রক্ষা পায়। সেই ভিক্ষুকেরা তাঁদের নিজেদের জ্বালা আগুনেই ভষ্ম হয়ে যান।   এই ঘটনাটি কবে ঘটেছিল, তা সঠিক জানা যায় না। প্রত্নতাত্ত্বিক প্রমাণ (যার মধ্যে পোড়া চালের একটি ছোটো ঢিপিও রয়েছে) জানা যায়, একাধিকবার নালন্দা চত্বরের কয়েকটি ভবনে বড়োসড়ো অগ্নিকাণ্ডের ঘটনা ঘটেছিল।   একটি শিলালিপি থেকে মহীপালের (রাজত্বকাল: ৯৮৮-১০৩৮ খ্রিস্টাব্দ) শাসনকালে নালন্দা মহাবিহারে একটি অগ্নিকাণ্ড এবং তারপরে মহাবিহারের পুনঃসংস্কারের কথা জানা যায়।
মধ্য এশিয়া, ইসলাম ও বৌদ্ধধর্ম বিষয়ক পণ্ডিত, সাউদার্ন মেথোডিস্ট বিশ্ববিদ্যালয় এর ধর্ম শিক্ষা বিষয়ক অধ্যাপক এবং প্রধান জোনাথন এলভার্সকগ একটি সাংস্কৃতিক কেন্দ্র হিসেবে নালন্দার পতন ইত্যাদি নিয়ে কাজ করেছেন। তিনি বলেন, নালন্দায় বৌদ্ধদের কার্যক্রম শত শত বছর ধরে হয়েছে। তিনি বলেন, একজন ভারতীয় একজন ভারতীয় প্রভু "কুবলাই খান এর সভায় যাবার পূর্বে নালন্দায় শিক্ষিত ও সজ্জিত হন"। চৈনিক সন্যাসীগণ চতুর্দশ শতকেও নালন্দায় বিভিন্ন গ্রন্থ সংগ্রহ করতে গিয়েছেন। তিনি বলেন, "বৌদ্ধ ধর্ম অন্তত সপ্তদশ শতক পর্যন্ত ভারতবর্ষে টিকে ছিল"।
ধ্বংসাবশেষ
পতনের পর নালন্দা প্রায় বিস্মৃতির অতলে তলিয়ে গিয়েছিল। ১৮১১-১৮১২ সাল নাগাদ স্থানীয় অধিবাসীরা সেই অঞ্চলে ধ্বংসস্তুপের একটি বিরাট চত্বরের দিকে ফ্রান্সিস বুকানন-হ্যামিলনের দৃষ্টি আকর্ষণ করলে, তিনি সেই ক্ষেত্রটিতে সমীক্ষা চালান। যদিও তিনি মাটি ও ভগ্নাবশেষের সেই স্তুপকে ঐতিহাসিক নালন্দা মহাবিহার হিসেবে চিহ্নিত করতে পারেননি। ১৮৪৭ সালে এই চিহ্নিতকরণের কাজটি করেন মেজর মার্কহ্যাম কিট্টো। আলেকজান্ডার কানিংহ্যাম ও সদ্যগঠিত ভারতীয় পুরাতত্ত্ব সর্বেক্ষণ (এএসআই) ১৮৬১-১৮৬২ সালে এখানে একটি সরকারি সমীক্ষা চালায়। ১৯১৫ সালের আগে এএসআই এই ক্ষেত্রটিতে নিয়মমাফিক খননকার্য শুরু করেনি। এই খননকার্য শেষ হয় ১৯৩৭ সালে। দ্বিতীয় দফায় খননকার্য ও পুনঃসংস্কার সংগঠিত হয়েছিল ১৯৭৪ ও ১৯৮২ সালে।
নালন্দার ধ্বংসাবশেষ যে জমির উপর অবস্থিত তার দৈর্ঘ্য উত্তর থেকে দক্ষিণে এবং পূর্ব থেকে পশ্চিমে । খননকার্যের ফলে সুবিন্যস্ত পরিকল্পনায় সজ্জিত এগারোটি মঠ ও ইঁটের তৈরি ছয়টি প্রধান মন্দির আবিষ্কৃত হয়েছে। একটি  প্রশস্ত পথ উত্তর থেকে দক্ষিণে প্রসারিত ছিল। এই পথের পশ্চিম দিকে ছিল মন্দিরগুলি এবং পূর্ব দিকে ছিল মঠগুলি।   অধিকাংশ স্থাপনা পর্যবেক্ষণ করে এই প্রমাণ পাওয়া গিয়েছে যে, বিভিন্ন সময়ে এই স্থাপনাগুলি নির্মিত হয়। পুরনো ভবনের ধ্বংসাবশেষের উপরে নতুন ভবনও নির্মিত হয়েছিল। অনেক ভবনেই অন্তত একবার অগ্নিকাণ্ডের চিহ্ন বর্তমান রয়েছে।
নালন্দার সবকটি মঠই নকশা ও সাধারণ গঠনভঙ্গিমার দিক থেকে অনেকটা একই রকম। এগুলির নকশা আয়তাকার। এগুলির কেন্দ্রে ছিল একটি চতুষ্কোণাকার অঙ্গন, যেটি একটি বারান্দা দ্বারা পরিবেষ্টিত থাকত। বারান্দাটি আবার বাইরের দিক থেকে ভিক্ষুদের বাসের জন্য নির্মিত কক্ষের বহিঃস্থ সারির দ্বারা পরিবেষ্টিত থাকত। কেন্দ্রীয় কক্ষটির মুখ ছিল অঙ্গনটির প্রবেশপথের দিকে। এই কক্ষটি ছিল মন্দিরকক্ষ। এটির নির্মাণশৈলী এমন ছিল যাতে ভবনটিতে প্রবেশ মাত্রেই মন্দিরকক্ষটির দিকে দৃষ্টি যায়। ১ক ও ১খ সংখ্যা দ্বারা চিহ্নিত ভবনদুটি ছাড়া সবকটি মঠের মুখ ছিল পশ্চিম দিকে এবং সেগুলির পয়ঃপ্রণালীর মুখ ছিল পূর্ব দিকে। সিঁড়িগুলি ভবনগুলির দক্ষিণ-পশ্চিম কোণে নির্মিত হয়েছিল।  ১ সংখ্যক মঠটিকে সর্বপ্রাচীন মনে করা হয়। এটি মঠশ্রেণির মধ্যে সর্বাধিক গুরুত্বপূর্ণ স্থাপনা। এই ভবনটিতে নির্মাণকার্যের একাধিক স্তর পরিলক্ষিত হয়। মনে করা হয়, এই নিম্নবর্তী মঠটি ৯ম শতাব্দীতে দেবপালের রাজত্বকালে শ্রীবিজয়ের রাজা বালপুত্রদেবের অর্থানুকূল্যে নির্মিত হয়েছিল। এই ভবনটি আদিতে অন্তত দোতলা উঁচু ছিল এবং এখানে উপবিষ্ট বুদ্ধের একটি বিশালাকার মূর্তি ছিল।
নালন্দা মহাবিহার চত্বরের স্থাপনাগুলির মধ্যে সর্বাপেক্ষা উল্লেখযোগ্য ৩ নং মন্দিরটি। একাধিক সিঁড়ি এই মন্দিরটির শীর্ষদেশ অবধি উঠে গিয়েছে। প্রথম দিকে মন্দিরটি ছিল একটি ক্ষুদ্রকায় স্থাপনা। পরবর্তীকালে ধীরে ধীরে এটির আকার বৃদ্ধি পায়। প্রত্নতাত্ত্বিক প্রমাণ থেকে জানা যায় যে, সর্বশেষ কাঠামোটি এই ধরনের সাতটি পুনর্নির্মাণের ফলে গঠিত হয়। এই স্তরবিশিষ্ট মন্দিরগুলির মধ্যে ৫ নং মন্দিরটি সর্বাপেক্ষা অধিক মনোগ্রাহী ও সর্বাধিক সুসংরক্ষিত। এই মন্দিরটির চার কোণে চারটি স্তম্ভ রয়েছে। এগুলির মধ্যে তিনটি স্তম্ভ বহির্মুখী। সিঁড়ির ধারের স্তম্ভগুলিও গুপ্তযুগীয় শিল্পকলায় সমৃদ্ধ অসাধারণ প্যানেলে সজ্জিত। এই প্যানেলগুলিতে নানারকম স্টাকো মূর্তি খোদিত রয়েছে। এই মূর্তিগুলিতে বুদ্ধ ও বোধিসত্ত্বগণ, জাতক কাহিনির দৃশ্যাবলি, শিব, পার্বতী, কার্তিক ও গজলক্ষ্মী প্রমুখ ব্রাহ্মণ্য দেবদেবী, বাদ্যরত কিন্নর, মকরদের বিভিন্ন রূপ এবং নরনারীর মৈথুনচিত্র দেখা যায়। এই মন্দিরটির চারদিকে ব্রতোদ্যাপনকল্পে স্থাপিত অনেকগুলি স্তুপ দেখা যায়। সেগুলির কয়েকটি ইটের তৈরি। এগুলির গায়ে বৌদ্ধ ধর্মগ্রন্থ থেকে নানা উদ্ধৃতি খোদিত রয়েছে। ৩ নং মন্দিরের শীর্ষদেশে একটি বেদিকক্ষ রয়েছে। বর্তমানে এই কক্ষে একটি বেদি রয়েছে। অতীতে এই বেদির উপর বুদ্ধের একটি বিশাল মূর্তি স্থাপিত ছিল।
২ নং মন্দিরে ২১১টি ভাস্কর্য প্যানেলের একটি ড্যাডো দেখা যায়। এই প্যানেলগুলিতে ধর্মীয় মোটিফ এবং শিল্পকলার ও দৈনন্দিন জীবনের নানা দৃশ্য লক্ষিত হয়। ১৩ নং মন্দির চত্বরটির বৈশিষ্ট্য হল চারটি কক্ষযুক্ত ইটের তৈরি ধাতু গলানোর একটি চুল্লি। এখানে পোড়া ধাতু ও ধাতুমল আবিষ্কৃত হয়েছে। তা থেকে বোঝা যায় যে, এটি ধাতু নিষ্কাষণের কাজে ব্যবহৃত হত। এই মন্দিরটির উত্তর দিকে রয়েছে ১৪ নং মন্দিরটির ধ্বংসাবশেষ। সেই মন্দিরে বুদ্ধের প্রকাণ্ড একটি মূর্তি আবিষ্কৃত হয়েছে। এই মূর্তির বেদিটিই নালন্দার একমাত্র ম্যুরাল চিত্রকলার নিদর্শন, যা অদ্যাবধি রক্ষিত আছে।
অসংখ্য ভাস্কর্য, ম্যুরাল, তামার পাত, উৎকীর্ণ লিপি, সিলমোহর, মুদ্রা, ফলক, মৃৎপাত্র এবং পাথর, ব্রোঞ্জ, স্টাকো ও টেরাকোটায় নির্মিত শিল্পকলা নালন্দার ধ্বংসাবশেষের ভিতর থেকে আবিষ্কৃত হয়েছে। এর মধ্যে যে বৌদ্ধ ভাস্কর্যগুলি রয়েছে, তার মধ্যে উল্লেখযোগ্য বিভিন্ন ভঙ্গিমায় বুদ্ধের মূর্তি, অবলোকিতেশ্বর, জম্ভল, মঞ্জুশ্রী, মারীচি ও তারার মূর্তি। এছাড়াও ধ্বংসাবশেষের মধ্যে থেকে বিষ্ণু, শিব-পার্বতী, গণেশ, মহিষাসুরমর্দিনী ও সূর্য – এই সকল ব্রাহ্মণ্য দেবদেবীর মূর্তিও পাওয়া গিয়েছে।
নালন্দার উদ্বর্তিত পুথি
নালন্দা ছেড়ে পালিয়ে যাওয়ার সময় ভিক্ষুরা কিছু পুথি সঙ্গে করে নিয়ে গিয়েছিলেন। এগুলির কয়েকটি এখনও পাওয়া যায়। নিম্নলিখিত সংগ্রহশালাগুলিতে তা রক্ষিত আছে:
পুনর্নির্মাণের প্রচেষ্টা
১৯৫১ সালে নালন্দা মহাবিহারের ধ্বংসাবশেষের কাছে বিহার সরকার প্রাচীন মহাবিহারটির অনুকরণে পালি ও বৌদ্ধধর্ম শিক্ষার কেন্দ্র হিসেবে নব নালন্দা মহাবিহার প্রতিষ্ঠা করে। ২০০৬ সালে এটি একটি পরিগণ্য বিশ্ববিদ্যালয়ের স্বীকৃতি পায়।
পর্যটন
নালন্দা বিহার রাজ্যের একটি জনপ্রিয় পর্যটন কেন্দ্র। ভারত ও বিদেশের প্রচুর পর্যটক এখানে বেড়াতে আসেন। বৌদ্ধ পর্যটন পথেরও একটি গুরুত্বপূর্ণ গন্তব্যস্থল হল নালন্দা।
হিউয়েন সাং মেমোরিয়াল হল
হিউয়েন সাং মেমোরিয়াল হল হল একটি ইন্দো-চীনা যৌথ উদ্যোগ। চীনা বৌদ্ধ ভিক্ষু ও পর্যটক হিউয়েন সাংয়ের সম্মানার্থে এই সভাঘরটি স্থাপিত হয়েছে। এই সভাঘরে হিউয়েন সাংয়ের মাথার খুলির একটুকরো হাড় প্রদর্শিত হয়েছে।
নালন্দা মাল্টিমিডিয়া মিউজিয়াম
নালন্দার ধ্বংসাবশেষের কাছে নালন্দা মাল্টিমিডিয়া মিউজিয়াম নামে আরেকটি জাদুঘর বেসরকারি উদ্যোগে স্থাপিত হয়েছে। এই জাদুঘরে নালন্দার ইতিহাস ত্রিমাত্রিক অ্যানিমেশন ও অন্যান্য মাল্টিমিডিয়া প্রেজেন্টেশনের মাধ্যমে প্রদর্শিত হয়।
টেম্‌স নদী
টেম্‌স নদী (ইংরেজি: River Thames রিভ়ার্‌ টেম্‌জ়্‌) ইংল্যান্ডের দক্ষিণাঞ্চল দিয়ে প্রবাহিত অন্যতম প্রধান একটি নদী। লন্ডন শহর এই নদীর তীরে অবস্থিত। লন্ডনের পাশ দিয়ে প্রবাহিত হবার কারণেই এই নদী বিখ্যাত, অবশ্য আরও বেশ কিছু শহর ধুয়ে দিয়ে গছে এই নদীটি। এর মধ্যে রয়েছে অক্সফোর্ড, রেডিং এবং উইন্ডসর। নদীর নামের উৎপত্তি ঘটেছে টেম্‌স উপত্যকা থেকে। এই উপত্যকাটি অক্সফোর্ড, পশ্চিম লন্ডন এবং টেম্‌স গেটওয়ের মধ্যবর্তী স্থানে অবস্থিত। এই উপত্যকাকে কেন্দ্র করেই টেম্‌স প্রবাহিত হয়েছে।
শাহ নেয়ামত উল্লাহ ওয়ালী মসজিদ
শাহ নেয়ামত উল্লাহ ওয়ালী মসজিদ (Shah Niamatullah Wali Mosque) মুঘল যুগের অন্যতম স্থাপত্য নিদর্শন ও অন্যতম প্রাচীন মসজিদ বলে বিবেচনা করা হয়। এটি বাংলাদেশ প্রত্নতত্ত্ব অধিদপ্তর এর তালিকাভুক্ত একটি প্রত্নতাত্ত্বিক স্থাপনা। এটি বর্তমানে বাংলাদেশের রাজশাহী বিভাগের চাঁপাইনবাবগঞ্জ জেলার শিবগঞ্জ থানার অধীনে পড়েছে। ।ছোট সোনামসজিদ থেকে মাত্র আধা কিলোমিটার দূরেই রয়েছে তাহাখানা কমপ্লেক্স, সঙ্গে রয়েছে একটি মসজিদ, প্রাসাদ ও শাহ নেয়ামত উল্লাহ ওয়ালীল সমাধি। তাহাখানার মূল প্রাসাদ থেকে উত্তর-পশ্চিম দিকে সামান্য দূরে রয়েছে শাহ্ নিয়ামত উল্লাহ ওয়ালীর মসজিদ। তিন গম্বুজবিশিষ্ট এই মসজিদের এক মাইল বিশিষ্ট একটি মসজিদ ঘর আছে।
ইতিহাস
শাহ সুজার রাজপ্রাসাদ তাহখানা এর পাশেই শাহ নেয়ামত উল্লাহ ওয়ালী মসজিদ টি অবস্থিত। এর পাশেই অত্র অঞ্চলের বিখ্যাত ধর্মপ্রচারক শাহ নেয়ামত উল্লাহ এর সমাধী রয়েছে। সে থেকে ধারণা করা হয় যে শাহসুজার তত্তাবধানেই মসজিদটি নির্মিত হয়েছিলো। তবে এ ব্যাপারে কোন প্রকার শিলালিপি পাওয়া যায় নি।শাহ সুজা বাংলার সুবাদার মোগল সম্রাট শাহজাহানের দ্বিতীয় ছেলে। তিনি১৬৩৯ থেকে ১৬৬০সাল পর্যন্ত বাংলা শাসন করেন  ।স্থাপত্যকর্মের প্রতি তার বিশেষ অনুরাগ ছিল।  তার সময়ে ঢাকা ও আশপাশের এলাকায় বেশ কিছু স্থাপনা নির্মাণ করা হয়েছিল। তন্মধ্যে সবচেয়ে বিখ্যাত স্থাপনাটি হলো বড় কাটরা । এছাড়াও  লালবাগ মসজিদ ও  শাহী ঈদগাহ (ধানমন্ডি) তৈরি করা হয়েছিল। এ ছাড়া কুমিল্লায় রয়েছে শাহ সুজা মসজিদ। । তার সময়ে  নির্মাণ করা  হয় বড় কাটরা, হোসেনী দালান ,ঈদগাহ  ও  চুড়িহাট্টা মসজিদ । শাহ সুজা রাজমহলে একটি  প্রাসাদ  (সাঙ্গ-ই-দালান) ও মসজিদ তৈরি করেছিলেন । শাহ সৈয়দ নেয়ামতউল্লাহ হলেন মধ্যযুগের একজন প্রখ্যাত ইসলাম প্রচারক। তিনি তৎকালীন গৌড়ে(চাঁপাইনবাবগঞ্জের বিভিন্ন স্থান) ইসলাম প্রচার করেন।তার পূর্বপুরুষেরা ছিলেন মক্কার বনু আসাদ গোত্রের অন্তর্ভুক্ত। ইসলাম প্রচারের জন্য তারা ভারতবর্ষে আগমন করেন।তিনি সুলতান শাহ সুজার  সময়ে  দিল্লীর " করোনিয়ার " নামক স্থান থেকে   রাজমহলে আসেন ধর্ম প্রচারের উদ্দেশ্যে । শাহ সুজা তাকে  অভ্যর্থনা জানান এবং তারনিকট  বাইআত  গ্রহণ করেন। পরবর্তীতে  তিনি গৌড়ের উপকন্ঠে (বর্তমানে  ফিরোজপুরের  শিবগঞ্জ উপজেলায়) স্থায়ীভাবে আস্তানা স্থাপন করেছিলেন  । এই অঞ্চলে তিনি দীর্ঘদিন  যাবত সুনামের সঙ্গে ইসলাম প্রচার করেন । ফিরোজপুরেই ১৬৬৪ / ১৬৬৯  সালে  তাকে সমাধি  দেওয়া হয় ।  শাহ সুজা বাবা নেয়ামত উল্লাহ (র) এর বসাবসের জন্য সেখানে ছোটসোনা মসজিদের পাশেই খানকাহ ও দৃষ্টিনন্দন তহখানা নির্মাণ করেন। পরে তিনি গৌড়ের উপকন্ঠে (বর্তমান শিবগঞ্জ উপজেলা) ফিরোজপুরে স্থায়ীভাবে আস্তানা স্থাপন করেন। চাঁপাইনবাবগঞ্জ থেকে প্রায় ৩৫ কি.মি. দূরেুত্বে অবস্থিত শিবগঞ্জ উপজেলার শাহাবাজপুর ইউনিয়নে ঐতিহ্যবাহী তোহাখানা কমপ্লেক্স এর অভ্যান্তরে শাহ নেয়ামতউল্লাহ এর তিন গম্বুজ মসজিদের উত্তরে শাহ নেয়ামতউল্লাহ  এর মাজার অবস্থিত।  এর উদ্দেশ্যে শীতকালীন বাসের জন্য তাপনিয়ন্ত্রণ ইমারত হিসেবে তাহখানা নির্মাণ করেছিলেন। তোহাখানা ফার্সি শব্দ, যার আভিধানিক অর্থ ঠান্ডা ভবন বা প্রাসাদ। সময়ে সময়ে শাহ সুজাও এখানে এসে বাস করতেন। বিভিন্ন ঐতিহাসিক গ্রন্থ হতে জানা যায়,  শাহজাহানের পু্ত্র শাহ সুজা বাংলার সুবাদার থাকাকলে ১৬৩৯-১৬৫৮ খ্রিঃ মতান্তে ১৬৩৯-১৬৬০ খ্রিঃ  তার মুর্শিদ সৈয়দ নেয়ামতউল্লাহ  প্রতি ভক্তি নিদর্শনের উদ্দেশ্যে তাপনিয়ন্ত্রিত ইমারত হিসেবে তোহাখানা নির্মাণ করেন। জনশ্রুতি আছে যে-শাহ সুজা যখন ফিরোজপুরে মোরশেদ শাহ নেয়ামতউল্লাহর সঙ্গে সাক্ষাত করতে আসতেন তখন উক্ত ইমারতের মধ্যবর্তী সুপ্রশস্ত কামরাটিতে বাস করতেন। তোহাখানা কমপ্লেক্সের ভেতরে আরো নাম না জানা অনেক সমাধি দেখা যায়। যাদের পরিয় এখনো জানা যায় নি। তবে এদেরকে হযরত শাহ সৈয়দ নেয়ামতউল্লাহর খাদেম বা সহচর বলে ধারণা করা হয়।150px|thumb|সৈয়দ নেয়ামতউল্লাহ এর সমাধিস্থল
অবস্থান
শিবগঞ্জ উপজেলার বিখ্যাত সোনামসজিদ সংলগ্ন তাহখানা কমপ্লেক্স এর উত্তর পশ্চিম প্রান্তেই শাহ নেয়ামত উল্লাহ ওয়ালী মসজিদ ভবনটি অবস্থিত।
অবকাঠামো
শাহ নেয়ামত উল্লাহ ওয়ালী মসজিদ আয়তাকার এবং ৩ গম্বুজ বিশিষ্ট একটি ইমারত। এর সামনের দিকে মোট ৩ টি দরজা বিদ্যমান। মাঝেরটি তুলনামূলকভাবে বড়। মসজিদটি প্রাচীর বেষ্টিত।শাহ নেয়ামতউল্লাহ-এর মাজার সর্বপ্রথম মুঘল যুগের সমাধি স্থাপত্য নিদর্শন বলে বিবেচনা করা হয়। উঁচু ভিটের ‍উপর দন্ডায়মান এ সমাধিটি বর্গাকৃতির এক গম্বুজ বিশিষ্ট ইমারত। এর প্রত্যেক দিকে ৪৯ ফুট দৈর্ঘ্য প্রস্থ। মধ্য প্রকোষ্ঠটি সারে ২১ ফুট বর্গ।মুল কক্ষের চারদিকে গিরে রয়েছে টানা ভর্টেড বারান্দা। মুল মাজার কক্ষের চর্তুদিকে একটি দরজা বিদ্যমান ।বর্তমানে দক্ষিণের দরজা ছাড়া বাঁকি ৩ টি বন্ধ করে দেওয়া হয়েছে। সমস্ত দরজা গুলি খিলানযুক্ত মূল কক্ষের ওয়াল ভোল্ট গম্বুজ এর ভার বহন করে। মূলত এটি এক গম্বুজ বিশিষ্ট সমাধি ভবন। তাহাখানা থেকে ৩০-৩৫ মি. উত্তরে রয়েছে শাহ নিয়ামত উল্লাহ ওয়ালীর সমাধি। বর্গাকার নকশা পরিকল্পনায় নির্মিত এবং অভ্যন্তরীণ সমাধি কক্ষের চতুর্দিকে প্রশস্ত বারান্দা আছে। পূর্ব-পশ্চিম এবং দক্ষিণে ৩টি করে খিলানযুক্ত মোট ১২টি খিলানপথ রয়েছে । ক্যানিংহাম-এর নামকরণ করেছিলেন বারদুয়ারী। প্রত্যেক দেয়ালে তিনটি করে প্রবেশ পথ সন্নিবেশিত হওয়াতে এ মাজার শরীফকে বারদুয়ারী বলা হয় ।
শিগার নদী
শিগার নদী উত্তর পাকিস্তানের পর্বতময় বালতিস্তানে অবস্থিত একটি নদী। নদীটি বালতোরো হিমবাহ ও বিয়াফো হিমবাহ-এর গলিত পানি থেকে উৎপন্ন হয়েছে। নদীটি শিগার উপত্যকার মধ্যে দিয়ে প্রবাহিত হয়েছে। এই নদীটি সিন্ধু নদের একটি উপনদী এবং স্কার্দু উপত্যকায় সিন্ধু নদের সাথে মিলিত হয়েছে।
অক্সিজেনের রূপভেদ
অক্সিজেনের বেশ কয়েকটি পরিচিত রূপভেদ রয়েছে। সর্বাধিক পরিচিত হল আণবিক অক্সিজেন (O2), পৃথিবীর বায়ুমণ্ডল স্তরে এর উল্লেখযোগ্য উপস্থিতি রয়েছে এবং এটি ডাই অক্সিজেন বা ট্রিপলেট অক্সিজেন নামেও পরিচিত। অন্যটি হ'ল অত্যন্ত প্রতিক্রিয়াশীল ওজোন (O3)। বাকিগুলি হল:
পারমাণবিক অক্সিজেন
পারমাণবিক অক্সিজেন চিহ্নিত হয় O(3P) বা O(3P) দ্বরা। পারমাণবিক অক্সিজেন খুবই সক্রিয়। কারণ অক্সিজেনের একক পরমাণুর নিকটবর্তী অণুর সাথে দ্রুত বন্ধনের প্রবণতা থাকে। পৃথিবীর উপরিভাগে এটি খুব দীর্ঘকাল প্রাকৃতিকভাবে বিদ্যমান থাকতে পারে না। তবে বহিরাগত মহাশূণ্য স্থান থেকে প্রচুর অতিবেগুনি বিকিরণ এর উপস্থিতির ফলে পৃথিবীর নিম্ন কক্ষপথ এ বায়ুমণ্ডলে ৯৯% অক্সিজেন পরমাণু আকারে অবস্থান করে।
পারমাণবিক অক্সিজেনের উপস্থিতি মেরিনার, ভাইকিং এবং সোফিয়া (SOFIA) পর্যবেক্ষণকেন্দ্র দ্বারা মঙ্গল এ শনাক্ত করা হয়েছে।
ডাইঅক্সিজেন
এর গ্রাউন্ড স্টেটের এর বন্ধন দৈর্ঘ্য ১২১ pm এবং বন্ধন শক্তি ৪৯৮ kJ/mol। এটি একটি বর্ণহীন গ্যাস যার স্ফুটনাঙ্ক । এটিকে তরল নাইট্রোজেন দ্বারা শীতল করে বাতাস থেকে ঘনীভূত করা যেতে পরে যার স্ফুটনাঙ্ক । তরল অক্সিজেন ফ্যাকাশে নীল বর্ণের এবং অবিচ্ছিন্ন ইলেকট্রনের কারণে বেশ স্পষ্টরূপে প্যারাম্যাগনেটিক। তাই ফ্লাস্কে থাকা তরল অক্সিজেনে সুতো দিয়ে ঝোলানো কোনও চুম্বককে আকৃষ্ট করে।
একক অক্সিজেন
একক অক্সিজেন হ'ল আণবিক অক্সিজেন (O2) এর দুটি মেটাস্টেবল অবস্থার ব্যবহৃত সাধারণ নাম। এতে গ্রাউন্ড অবস্থার চেয়ে উচ্চ শক্তির ট্রিপল অক্সিজেন থাকে। এদের ইলেকট্রন কক্ষের পার্থক্যের কারণে একক অক্সিজেনের ট্রিপলেট অক্সিজেনের চেয়ে আলাদা রাসায়নিক এবং ভৌত ধর্ম হয়। এদের তরঙ্গদৈর্ঘ্যের আলোক শোষণ এবং নির্গমনও ভিন্ন হয়। এটি শক্তির স্থানান্তর দ্বারা ডাই (রঙের) অণুর আলোক সংশ্লেষিত প্রক্রিয়ায় সাধিত হতে পারে। এই ডাই অণুগুলি হতে পারে রোজ বেঙ্গল, মিথাইলিন ব্লু বা প্রোফাইরিন অথবা জলে হাইড্রোজেন ট্রাইঅক্সাইড এর স্বতস্ফূর্ত ভাঙ্গনের মতো রাসায়নিক প্রক্রিয়া অথবা হাইপোক্লোরাইট এর সাথে হাইড্রোজেন পারক্সাইড এর বিক্রিয়াজাত উপাদান।
ওজোন
তিনপরমাণুক অক্সিজেন (ওজোন, O3) হল অক্সিজেনের একটি অত্যন্ত সক্রিয় রূপভেদ যা রাবার এবং ফ্যাব্রিক এর মতো উপাদানের জন্য ধ্বংসাত্মক এবং ফুসফুস কলার জন্য ক্ষতিকারক। বৈদ্যুতিক মোটর, লেজার প্রিন্টার এবং ফটোকপিয়ার এর থেকে আগত তীব্র ক্লোরিন জাতীয় গন্ধ দিয়ে এর অস্তিত্বের চিহ্ন শনাক্ত করা যেতে পারে। ১৮৪০ সালে এটির নাম "ওজোন" রাখেন খ্রিস্টান ফ্রেড্রিখ শোনবাইন। প্রাচীন গ্রিক ὄζειν (ওজিন: "গন্ধে") এবং -ওন (ইংরেজিতে -one) প্রত্যয়টি যোগ করে শব্দটি উদ্ভাবিত যৌগ বোঝাতে সাধারণত ব্যবহার করা হত।
ওজোন তাপগতীয়বিদ্যায় অস্থিতিশীল। তাই উপরের বায়ুমণ্ডল এ অতি বেগুনী বিকিরণ দ্বারা আরও সাধারণ ডাই অক্সিজেন গঠনের দিকে যেতে পারমাণবিক অক্সিজেনের সঙ্গে O2 বিক্রিয়া করে বিশ্লিষ্ট হয়ে গঠিত হয় O2। ওজোন অতিবেগুনী দ্বারা দৃঢ়ভাবে শোষিত হয় এবং সৌর ইউভি বিকিরণ দ্বারা বায়োস্ফিয়ার এর মিউটাজেন ও আরও অন্যান্য ক্ষতিকারক প্রভাবগুলির বিরুদ্ধে একটি রক্ষাকবচ হিসাবে কাজ করে (দেখুন ওজোন স্তর] )।
ওজোন একটি ফ্যাকাশে নীল গ্যাস এবং তরল সংশ্লেষযোগ্য হলে গাঢ় নীল দেখতে হয়। যখনই বাতাস বৈদ্যুতিক নির্গমনের মুখোমুখি হয় তখন এটি তৈরি হয় এবং এতে নতুন-কাঁচা খড়ের বৈশিষ্ট্যযুক্ত তীব্র গন্ধ থাকে যা তথাকথিত 'বৈদ্যুতিক গন্ধ' বলে পরিচিত।
শিক্ষায় স্বাধীনতা পুরস্কার বিজয়ীদের তালিকা
শিক্ষায় স্বাধীনতা পুরস্কার বাংলাদেশে শিক্ষা ক্ষেত্রে অনন্য অবদানের স্বীকৃতি প্রদানের উদ্দেশ্যে প্রদত্ত একটি জাতীয় এবং এদেশের “সর্বোচ্চ বেসামরিক পুরস্কার”। এদেশের শিক্ষা ক্ষেত্রে অনন্য অবদানের স্বীকৃতি প্রদানের উদ্দেশ্যে ১৯৭৮ সাল থেকে এই ক্ষেত্রে স্বাধীনতা পুরস্কার প্রদান করা হচ্ছে এবং ১৯৭৮ সালে প্রথমবারের মতো মরহুম ড. মজাহারুল হককে “শিক্ষায় স্বাধীনতা পুরস্কার” প্রদান করা হয়।
ইথান্যাল
ইথান্যাল (সাধারণ নাম অ্যাসিটালডিহাইড ) হল একটি জৈব রাসায়নিক যৌগ যার সূত্র CH 3 CHO।এটি সবচেয়ে গুরুত্বপূর্ণ অ্যালডিহাইডগুলির মধ্যে একটি, প্রকৃতিতে ব্যাপকভাবে ঘটছে এবং শিল্পে বৃহৎ পরিসরে উৎপাদিত হচ্ছে। ইথান্যাল প্রাকৃতিকভাবে কফি, রুটি এবং পাকা ফলের মধ্যে পাওয়া যায়, এবং উদ্ভিদ দ্বারা উত্পাদিত হয়।এটি লিভার এনজাইম অ্যালকোহল ডিহাইড্রোজেনেস দ্বারা ইথানলের আংশিক জারণ দ্বারাও উত্পাদিত হয় এবং অ্যালকোহল সেবনের পরে হ্যাংওভারের একটি অবদানকারী কারণ।এক্সপোজারের পথগুলির মধ্যে রয়েছে বায়ু, জল, ভূমি বা ভূগর্ভস্থ জল, সেইসাথে পানীয় এবং ধোঁয়া। ডিসালফিরামের ব্যবহার অ্যাসিটালডিহাইড ডিহাইড্রোজেনেসকে বাধা দেয়, অ্যাসিটালডিহাইডের বিপাকের জন্য দায়ী এনজাইম, যার ফলে এটি শরীরে তৈরি হয়।
ইন্টারন্যাশনাল এজেন্সি ফর রিসার্চ অন ক্যান্সার (IARC) অ্যাসিটালডিহাইডকে গ্রুপ 1 কার্সিনোজেন হিসেবে তালিকাভুক্ত করেছে। অ্যাসিটালডিহাইড হল "সবচেয়ে ঘন ঘন পাওয়া বাতাসের টক্সিনগুলির মধ্যে একটি যার ক্যান্সারের ঝুঁকি এক মিলিয়নের মধ্যে একজনের বেশি"।
ক্যাথলিন বুহলে
ক্যাথলিন বুহলে (পূর্বে ক্যাথলিন বাইডেন নামে পরিচিত ; জন্ম ৫ ডিসেম্বর, ১৯৬৮ ) একজন আমেরিকান স্বেচ্ছাসেবী কর্মী এবং লেখক। বুহলে মার্কিন প্রেসিডেন্ট জো বাইডেনের ছেলে হান্টার বাইডেনের প্রাক্তন স্ত্রী। ২০২২ সালের স্মৃতিকথা ইফ উই ব্রেক: অ্যা মেমোয়ার অফ ম্যারেজ, অ্যাডিকশন অ্যান্ড হিলিং-এর লেখক তিনি, যা হান্টার বাইডেনের সাথে তার বিবাহিত জীবন সম্পর্কে বিস্তারিত বর্ণনা করে।
শিকাগো, ইলিনয়ের একটি মধ্যবিত্ত ক্যাথলিক পরিবারে বুহলের জন্ম। তার মা ছিলেন একজন স্কুলশিক্ষক এবং তার বাবা ছিলেন শিকাগো হোয়াইট সোক্সের বিক্রেতা। তিনি ক্যাথলিক স্কুলে শিক্ষিত হন এবং সেন্ট মেরি'স ইউনিভার্সিটি অফ মিনেসোটা থেকে মনোবিজ্ঞানে স্নাতক ডিগ্রী অর্জন করেন।
২০১৫ সালে, বাইডেনের মাত্রাতিরিক্ত মদ্যপান এবং মাদকাসক্তির কারণে বুহলে এবং বাইডেন আনুষ্ঠানিকভাবে আলাদা হয়ে যান। ২০১৬ সালের ৯ ডিসেম্বরে বুহলে বিবাহবিচ্ছেদের জন্য আবেদন করেছিলেন এবং ২৩ ফেব্রুয়ারি, ২০১৭ তে তিনি বাইডেনের সম্পদ জব্দ করার জন্য কলম্বিয়া জেলার সুপিরিয়র কোর্টে একটি প্রস্তাবপত্র দাখিল করেছিলেন। এই সময়ে, তার স্বামী তার মৃত ভাইয়ের স্ত্রী হ্যালি অলিভার বাইডেনের সাথে সম্পর্কে জড়ান। ওই বছরের শেষের দিকে তাদের বিবাহবিচ্ছেদ চূড়ান্ত হয়। ২০১৯ সালে তিনি আনুষ্ঠানিকভাবে বাইডেন থেকে তার উপাধি পরিবর্তন করে তার প্রথম নাম বুহলে রেখেছিলেন।
বাইডেনের সাথে তার বিয়ে এবং তার মাদকাসক্তি সম্পর্কে তিনি "ইফ উই ব্রেক: এ মেমোয়ার অফ ম্যারেজ, অ্যাডিকশন এবং হিলিং শিরোনামের একটি স্মৃতিকথামূলক বই লিখেছেন । বইটি ২০২২ সালের জুন মাসে প্রকাশিত হয়েছিল
ব্রিটিশ ভারতের এজেন্সিসমূহ
ব্রিটিশ ভারতে অবস্থিত এজেন্সিগুলি ছিল মূলত আভ্যন্তরীণ স্বায়ত্তশাসিত বা অর্ধ-স্বায়ত্তশাসিত একক। এই এককগুলির বাহ্যিক বিষয়বস্তু ও বৈদেশিক সম্পর্ক মূলত ভারতের গভর্নর-জেনারেল দ্বারা নিয়ন্ত্রিত হত। এই এজেন্সিগুলির মধ্যে ছিল মূলত দুই ধরনের অঞ্চল, একটি হলো দেশীয় রাজ্য যা ছিল পুরোপুরিভাবে স্বায়ত্তশাসিত এবং স্বয়ং প্রধান রাজ্য এবং যেখানে ব্রিটিশদের দূত হিসেবে একজন কার্যকরী ভাইসরয় নিযুক্ত হতেন। আবার আরেকটি ছিল উপজাতি অধ্যুষিত অঞ্চল যেখানে স্বায়ত্তশাসন না থাকার ফলে তার ব্রিটিশ সাম্রাজ্যেরই অংশ থাকার সাথে সাথে সমস্ত আইন শৃঙ্খলা পুরোপুরি ভাবে তাদের দ্বারা নিয়ন্ত্রিত হত। অরক্ষিত অঞ্চল অথবা দেশীয় রাজ্যগুলির ব্রিটিশ দূত বা এজেন্ট মূলত ওই অঞ্চলের বাইরেই বসবাস করতেন এবং ওই অঞ্চল রাজ্যের বাসিন্দা হতেন না। তবে ব্রিটিশ জেলাগুলির ক্ষেত্রে এই নিয়ম ছিল উল্টো প্রতিটি জেলা সমাহর্তা ঐ জেলাতেই বসবাস করে নিজের কার্যনির্বাহক করতেন।
এইসকল এজেন্সিগুলোর ক্ষেত্রে অসামরিক এবং অপরাধমূলক ন্যায়বিচার সাধারণত স্থানীয়ভাবে তৈরী আইনের ভিত্তিতে প্রতিপালিত হত। ব্রিটিশশাসিত প্রদেশগুলির মতো এখানে ভারতীয় দণ্ড বিধি বলবৎ হতো না।
এজেন্সির তালিকা
ব্রিটিশ ভারতের ইতিহাসে এজেন্সিগুলো রাজনৈতিক সুবিধার্থে গঠন, একীভূতকরণ বা বিলুপ্তির ঘটনা বিরল নয়৷ এজেন্সিগুলি ছিলো:
২০১৫–১৬ নেদারল্যান্ডস দলের সংযুক্ত আরব আমিরাত সফর
নেদারল্যান্ডস জাতীয় ক্রিকেট দল প্রথম-শ্রেণীর ক্রিকেট, দুইটি একদিনের আন্তর্জাতিক এবং দুইটি টুয়েন্টি২০ আন্তর্জাতিক খেলার জন্য সংযুক্ত আরব আমিরাত সফর করে, যা জানুয়ারি ২০১৬-এ অনুষ্ঠিত হয়।
সাধারণ বীমা কর্পোরেশন
সাধারণ বীমা কর্পোরেশন বাংলাদেশের একমাত্র রাষ্ট্রীয় সাধারণ বা নন-লাইফ বীমা প্রতিষ্ঠান যা বাংলাদেশ সরকারের অর্থ মন্ত্রণালয়ের প্রত্যক্ষ নিয়ন্ত্রণ ও তত্ত্বাবধানে পরিচালিত হয়। এটি ১৯৭৩ সালের ১৪ মে বীমা কর্পোরেশন আইন ১৯৭৩ এর অধীনে গঠিত হয়।
ইতিহাস
সরকারি এই বীমা সংস্থাটি প্রতিষ্ঠার পর থেকে ১৯৮৪ সাল পর্যন্ত একমাত্র সাধারণ বা নন-লাইফ বীমা ব্যবসায় পরিচালনা করে আসছিলো। বাংলাদেশের বীমা বাজারের প্রায় ২০ শতাংশ এই প্রতিষ্ঠানটির দখলে। বাংলাদেশের সরকারি বীমা ব্যাবসায়ের ৫০% নিয়ে এটি কাজ করে। বীমা কর্পোরেশন আইন (সংশোধীত) ১৯৯০ অনুসারে দেশের সরকারি সম্পত্তির ঝুঁকি বীমা সাধারণ বীমা কর্পোরেশনে করা বাধ্যতামূলক।
পরিচালনা
সাধারণ বীমা কর্পোরেশন পরিচালনার জন্য ৭ সদস্যের একটি পরচালনা পর্ষদ আছে যার মধ্যে এক জন খণ্ড-কালীন চেয়ারম্যান।  প্রতিষ্ঠানটির বর্তমান চেয়ারম্যান জনাব মোঃ জিয়াউল ইসলাম এবং ব্যবস্থাপনা পরিচালক সৈয়দ শাহরিয়ার আহসান।
সেবাসমূহ
বাংলাদেশের একমাত্র রাষ্ট্রীয় নন-লাইফ বীমা প্রতিষ্ঠান হিসাবে সাধারণ বীমা কর্পোরেশন বৃহৎ পরিসরে বাংলাদেশের বীমা ব্যবসার উন্নতির জন্য বীমা, পুনঃবীমা ও প্রয়োজনীয় ঝুঁকি ব্যবস্থাপনা এবং বীমা সংশ্লিষ্ট সকল সমস্যা সমাধানে কার্যকর ভূমিকা পালন করে। ঝুঁকি ব্যবস্থাপনায় প্রতিষ্ঠানটি দেশি বিদেশী অন্যান্য বীমা কোম্পানির সাথে পরামর্শ ও সহযোগিতা নিয়ে থাকে। প্রতিষ্ঠানটির মুল বীমা সেবাসমুহ হচ্ছেঃ
এছাড়াও প্রতিষ্ঠানটি এসকল বীমার পুনঃবীমা করে থাকে।
ব্রাড হাড্ডিন
ব্রাডলি জেমস হাড্ডিন (Bradley James Haddin; জন্ম: ২৩ অক্টোবর, ১৯৭৭) নিউ সাউথ ওয়েলসের কাউরা এলাকায় জন্মগ্রহণকারী অস্ট্রেলীয় ক্রিকেটার। অস্ট্রেলিয়া জাতীয় ক্রিকেট দলের অন্যতম সদস্য হিসেবে ব্যাটসম্যান এবং উইকেট-রক্ষকের ভূমিকা পালন করছেন। পাশাপাশি দলে সহ-অধিনায়কেরও দায়িত্ব পালন করছেন তিনি।
প্রারম্ভিক জীবন
১৯৮৯ সালে হাড্ডিনের পরিবার কুইয়ানবিয়ানে স্থানান্তরিত হয়, তখন তার বয়স ছিল ১২ বছর। এরপর সেখানে তিনি ১৫ বছর বয়সী জুনিয়রদের কুইয়ানবিয়ান ডিস্ট্রিক্ট ক্রিকেট ক্লাবের হয়ে খেলেন। ১৬ বছর বয়সে অস্ট্রেলিয়ান ন্যাশনাল ইউনিভার্সিটি গ্রেড ক্রিকেট ক্লাবের ১ম গ্রেডের প্রতিনিধিত্ব করেন।
২৬ সেপ্টেম্বর, ২০১২ তারিখে শেফিল্ড শীল্ডে তাসমানিয়ার বিপক্ষে শতক হাঁকান।
খেলোয়াড়ী জীবন
সমগ্র ক্রীড়া জীবনের অধিকাংশ সময়ই তিনি অস্ট্রেলিয়া এ দলের উইকেট-রক্ষকের ভূমিকায় ছিলেন। তিনি মূল দলের উইকেট-রক্ষক অ্যাডাম গিলক্রিস্টের আঘাতপ্রাপ্তি কিংবা বিশ্রামের বিপরীতে খসড়া উইকেট-রক্ষকের তালিকায় ছিলেন। ৩০ জানুয়ারি, ২০০১ তারিখে জিম্বাবুয়ে দলের বিপক্ষে হোবার্টে হাড্ডিনের ওডিআই অভিষেক ঘটে। ১৮ সেপ্টেম্বর, ২০০৬ তারিখে কুয়ালালামপুরে ডিএলএফ কাপে ওয়েস্ট ইন্ডিজের বিপক্ষে অস্ট্রেলীয় অধিনায়ক মাইক হাসি ও তিনি ১৬৫ রানের জুটি গড়েন। ৬ষ্ঠ উইকেট জুটিতে এ রানটি তৎকালীন সময়ের একদিনের আন্তর্জাতিকে বিশ্বরেকর্ড হিসেবে স্বীকৃত ছিল। ২০০৮ সালের শুরুতে ক্রিকেট জীবন থেকে গিলক্রিস্টের অবসর নেয়ার পর ২২ মে জ্যামাইকার কিংস্টনে ওয়েস্ট ইন্ডিজের বিপক্ষে টেস্ট ক্রিকেটে ৪০০তম অস্ট্রেলীয় টেস্ট ক্রিকেটার হিসেবে অভিষেক ঘটে হাড্ডিনের। ফেব্রুয়ারি, ২০০৯ সালে পার্থে অনুষ্ঠিত ওডিআইয়ে নিল ব্রুমের আউটের সাথে বিতর্কে জড়িয়ে পড়েন। ১৫ ফেব্রুয়ারি, ২০০৯ তারিখে হাড্ডিন টুয়েন্টি২০ ক্রিকেটে অস্ট্রেলিয়ার ভারপ্রাপ্ত অধিনায়কের দায়িত্ব পালন করেন। রিকি পন্টিংয়ের বিশ্রাম ও মাইকেল ক্লার্কের আঘাতপ্রাপ্তির কারণে নিউজিল্যান্ডের বিপক্ষে তার এ দায়িত্ব গ্রহণ।
৯ মার্চ, ২০১০ তারিখে অনুষ্ঠিত ২০০৯-১০ মৌসুমের চ্যাপেল-হ্যাডলি একদিনের আন্তর্জাতিক সিরিজের তৃতীয় খেলায় তিনি নিউজিল্যান্ডের বিরুদ্ধে শতক হাঁকান। কিন্তু কনুইয়ের আঘাতপ্রাপ্তির কারণে ২০১০ সালে ইংল্যান্ডের বিপক্ষে খেলতে পারেননি। মার্চে অনুষ্ঠিত নিউজিল্যান্ডের বিপক্ষে শতক করে পুনরায় নিজের সামর্থ্যতা প্রমাণ করেন।
২০১০-১১ মৌসুমের অ্যাশেজ সিরিজে ব্রিসবেনের গাব্বায় ১৩৬ রান করে তৃতীয় শতক করেন যা দলকে ইনিংসে এগিয়ে নিতে সহায়তা করে। সিরিজে তিনি ৪৫.০০ গড়ে ৩৬০ রান করেন। জানুয়ারি, ২০১১ সালে টুয়েন্টি২০ সিরিজে টিম পেইনকে অন্তর্ভুক্ত করা হয় যা হাড্ডিনের ভাষায় বিভ্রান্তিকর। ওডিআই ও টেস্টে আরো মনোযোগী হতে সেপ্টেম্বর, ২০১১ সালে টুয়েন্টি২০ আন্তর্জাতিক থেকে অবসর নেন। ২০১১ এর ঘরোয়া মৌসুমে দূর্বল খেলা প্রদর্শন করায় জানুয়ারি, ২০১২ সালে একদিনের আন্তর্জাতিক দল থেকে বাদ পড়েন। তারপরও তিনি টেস্ট ক্রিকেটে অস্ট্রেলিয়ার শীর্ষস্থানীয় উইকেট-রক্ষক হিসেবে মূল্যায়িত হন। কিন্তু উদীয়মান ম্যাথু ওয়াদের কাছ থেকে তার আসনচ্যুতির সমূহ সম্ভাবনা রয়েছে।
ক্রিকেট বিশ্বকাপ
২০১৫ সালের ক্রিকেট বিশ্বকাপ প্রতিযোগিতায় অংশগ্রহণের লক্ষ্যে ১১ জানুয়ারি, ২০১৫ তারিখে ক্রিকেট অস্ট্রেলিয়া কর্তৃপক্ষ হাড্ডিন-সহ অস্ট্রেলিয়া দলের ১৫-সদস্যের চূড়ান্ত তালিকা জনসমক্ষে প্রকাশ করে। গ্রুপ পর্বের তৃতীয় খেলায় সহঃ স্বাগতিক দল নিউজিল্যান্ডের বিপক্ষে বীরত্বপূর্ণ ৪১ বলে ৪৩ রান সংগ্রহ করে দলকে ১৫১ রানে নিয়ে যান ও সর্বশেষ আউট হন। খেলায় তার দল মিচেল স্টার্কের ৬/২৮ স্বত্ত্বেও ১ উইকেটে হেরে যায়।
লালসাবিয়া
শ্রী লালসাবিয়া মিজোরামের একজন ভারতীয় রাজনীতিবিদ। ১৯৫২ সালের এপ্রিল অনুষ্ঠিত প্রথম সাধারণ নির্বাচনে তিনি মিজোরামের প্রথম প্রধান নির্বাহী সদস্য (সিইএম) ছিলেন। তিনি স্বতন্ত্র রাজনীতিবিদ হিসাবে ভারতীয় সংসদের উচ্চ কক্ষেররাজ্যসভায় নির্বাচিত হয়েছিলেন এবং ১৯৭৮ থেকে ১৯৮৪ পর্যন্ত দায়িত্ব পালন করেছিলেন।
তার এক ছেলে ও ৫ মেয়ে রয়েছে।
আফসান আজাদ
আফসান আজাদ (জন্ম ১২ ফেব্রুয়ারি, ১৯৮৮) একজন ব্রিটিশ অভিনেত্রী এবং মডেল। তিনি হ্যারি পটার সিরিজে পদ্মা পাতিল নামক চরিত্রে অভিনয়ের জন্য বিশেষভাবে পরিচিত।
শুরুর জীবন ও শিক্ষা
আজাদ ইংল্যান্ডের ম্যানচেস্টারের লংসাইটে জন্মগ্রহণ করেন। তিনি বাংলাদেশি বংশোদ্ভূত। তিনি প্রথমে ওয়াহ্‌লি রেঞ্জ উচ্চ বিদ্যালয় এবং পরবর্তীকালে রুশলোমে অবস্থিত যাভেরিয়ান কলেজ থেকে রসায়ন, জীববিজ্ঞান, ইংরেজি এবং ব্যবসায় শিক্ষায় এ.এস. লেভেল সম্পন্ন করেন।
কর্মজীবন
আযাদ হ্যারি পটার সিরিজে পদ্মা পাতিল নামক চরিত্রে অভিনয়ের জন্য বিশেষভাবে পরিচিত লাভ করেন, যার প্রথম সিনেমা ২০০৫ এ মুক্তিপ্রাপ্ত হ্যারি পটার এন্ড দ্য গব্লেট অব ফায়ার (Harry Potter and the Goblet of Fire)। অডিশনগ্রহণকারী দল আযাদের স্কুল পরিদর্শন করেন এবং আযাদ কয়েকটি অডিশনের সম্মুখীন হন, এরপর আযাদ এই চরিত্রে অভিনয়ের জন্য নির্বাচিত হন। আযাদ তার অডিশনে সম্পর্কে বলেন যে, "just for the fun of it" কিন্তু আশ্চর্যভাবে তিনি এই সিনেমায় অভিনয়ের সুযোগ পেয়ে যান। তিনি সংবাদ কর্মীদের আরো বলেন যে, তার প্রিয় বন্ধু হ্যারি পটারের অভিনয় করছেন। যারা হল বুনি রাইট (জিনি ইউসলি), কাটি লিয়াং (চো চ্যাং), ইভানা লিঞ্চ (লুনা লাভগুড) এবং স্কারলেট বির্‌ন (পেন্সি পার্কিসন)। আযাদ এবং শেফালী চৌধুরীও (যিনি আযাদের জমজ বোন পার্বতী পাতিলের ভূমিকা অপভিনয় করেছিলেন) ভাল বন্ধু।
হামলা সংক্রান্ত মামলায় আদালতে উপস্থিতি
২০১০ সালে ২৯ জুন, তার প্রাণনাশের হুমকি অভিযুক্তে, আযাদের বাবা (আব্দুল আজাদ) এবং ভাই আশ্রাফ আযাদ ম্যানচেস্টার মেজিস্ট্রেট আদালতে উপস্থিত হয়। আযাদের বাবা এবং ভাই তাকে এক হিন্দু ছেলের সাথে সম্পর্ক রাখায় তাকে আক্রমণ করে। তারা জামিনে মুক্তি পায়। তার ভাই "assault occasioning actual bodily harm" এ অভিযুক্ত হয়। আফসান আপাতত লন্ডনে তার বন্ধুর রাড়ীতে অবস্থান করেছেন। আযাদ ২০১০ সালের ২০ ডিসেম্বর আদালতে উপস্থিত ছিল না, যেদিন তার ভাইকে শারীরিক নির্যাতনের জন্য বিচারক দোষী সাব্যস্ত করে। বিচারক বলে এই অভিনেত্রীকে হত্যার পেছনে উভয়ের সংশ্লিষ্টতা নেই। ২০১১ সালে ২১ জানুয়ারী, আযাদের ভাইয়ের ছয় মাসের কারাদন্ড হয়।
বড় কাওয়া
বড় কাওয়া (বৈজ্ঞানিক নাম: Euploea klugii(Moore)) নিমফ্যালিডি পরিবার এবং ডানায়িনি উপগোত্র এবং ইউপ্লোইয়া বর্গের অন্তর্গত বড় আকারের প্রজাতি।
আকার
বড় কাওয়া এর প্রসারিত অবস্থায় ডানার আকার ৮৫-১০০ মিলিমিটার দৈর্ঘ্যের হয়।
উপপ্রজাতি
বড় কাওয়ার উপপ্রজাতিগুলো হলো-
ভারতে প্রাপ্ত বড় কাওয়ার উপপ্রজাতি
উত্তর এবং উত্তরপূর্ব ভারতের উপপ্রজাতিগুলিকে Blue King Crow এবং দক্ষিণ ভারত ও পূর্ব ভারতের উপপ্রজাতিকে Brown King Crow বলা হয়। পশ্চিমবঙ্গএ প্রাপ্ত উপপ্রজাতিটি Brown King Crow নামেই পরিচিত।
বিস্তার
ভারত (দক্ষিণ ভারত থেকে মহারাষ্ট্র, উড়িষ্যা, পশ্চিমবঙ্গ, সিকিম থেকে সমগ্র উত্তর-পূর্ব ভারত), বাংলাদেশ, মায়ানমার, শ্রীলঙ্কা, নেপাল এবং ভুটান এর বিভিন্ন অঞ্চলে এদের পাওয়া যায়।
বর্ণনা
প্রজাপতির দেহাংশের পরিচয় বিষদ জানার জন্য প্রজাপতির দেহ এবং ডানার অংশের নির্দেশিকা দেখুন:-
পুরুষ প্রকারে সামনের ডানার আকৃতি ভিন্ন ভিন্ন নমুনায় ভিন্নরকম; বিশেষত টার্মেন এবং ডরসামের প্রান্তরেখার ভিন্নতায়। পুরুষ প্রকারে সামনের ডানা প্রস্থের তুলনায় দৈর্ঘ্যে বড়, ডরসাল প্রান্তরেখা কম উত্তল হওয়ার জন্য এবং টার্মেন তীর্যক এবং সামান্য উত্তল। স্ত্রী প্রকারে এইরূপ ভিন্নতা খুবই কম লক্ষনীয়।
বড় কাওয়া প্রজাতি, কাওয়ার সাথে ভীষন সাদৃশ্যপূর্ন, তবে বড় কাওয়া এর ডানা আকারে সামান্য বড়। কাওয়া, দুক্কি কাওয়া এবং বড় কাওয়া এর স্ত্রী প্রকারের মধ্যে পার্থক্য করা ভীষন কঠিন। এদের আলাদা করে চেনার জন্য নিম্নলিখিত উপায়ে শনাক্ত করা যায়-
সামনের ডানার নিম্নতলের ১b শিরা মধ্যে, কাওয়াতে একটি ছোট সাদাটে দাগ; দুক্কি কাওয়াতে ২টি ছোট সাদাটে দাগ এবং বড় কাওয়ার ক্ষেত্রে; একটি খুব ছোট সাদা দাগ অথবা দাগ থাকে না।
কাওয়া এবং দুক্কি কাওয়া এর স্ত্রী প্রকারে সামনের ডানার নিম্নপৃষ্ঠে সেল এ একটি ছোপ থাকে, যা বড় কাওয়ার স্ত্রী প্রকারে অনুপস্থিত।
ডানার উপরিতল : সামনের ডানা কালচে বাদামী; উত্তরভারতীয় উপপ্রজাতিতে ডানার টার্মেন পর্যন্ত বিস্তৃত উজ্জ্বল নীলচে চক্‌চকে আভা দেখা যায়; দক্ষিণ ভারতীয় এবং পূর্ব ভারতীয় উপপ্রজাতিতে যা নাও থাকতে পারে। সেল এর শীর্ষভাগে একটি ছোপ; একটি ছোট কোস্টাল ছোপ এবং সেল এর শীর্ষভাগের সামান্য দূরে দুটি ছোট লম্বা দাগ দেখা যায়। স্ত্রী প্রকারে, দুটি ডিসকাল ছোপ চোখে পড়ে। পুরুষ প্রকারে সাবটার্মিনাল এবং টার্মিনাল ছোপের সারি বর্তমান থাকলেও, স্ত্রী প্রকারে টার্মিনাল ছোপের সারিটি দেখা যায় না। স্ত্রী এবং পুরুষ উভয় প্রকারেই সাবটার্মিনাল ছোপগুলি ভিতরের দিকে সামান্য অভিক্ষিপ্ত (produced)। ডিসকাল, সাবটার্মিনাল এবং টার্মিনাল ছোপগুলি নীলচে সাদা বর্নের হয়।
পিছনের ডানা বাদামী এবং মধ্যভাগে চকচকে নীলচে আভাযুক্ত। এপিকাল অর্দ্ধে ধূসর আঁশ এবং ফ্যাকাশে হলুদ গন্ধ রোঁয়া বর্তমান। স্ত্রী প্রকারে গন্ধ রোঁয়া থাকে না। সাবটার্মিনাল ছোপের সারিটি অসম্পূর্ণ; অ্যাপেক্সের দিকে অসংলগ্ন হয়ে গেছে। সাবটার্মিনাল ছোপগুলি ৪ নং শিরার নিচ থেকে শেষ পর্যন্ত লম্বাটে, টার্মিনাল ছোপের সারিটি নিয়ত এবং সম্পূর্ণ। স্ত্রী প্রকারে টার্মিনাল ছোপের সারিটি অনুপস্থিত; শুধুমাত্র সচ্ছতার কারনে উপরিপৃষ্ঠের টার্মিনাল ছোপগুলি অস্পষ্টভাবে দৃশ্যমান।
শুঙ্গ কালো, মাথা, বক্ষদেশ এবং উদর উভয়তলে ভেলভেটের ন্যায় বাদামী। মাথা এবং বুক নীলচে সাদা বিন্দু দ্বারা চিত্রিত।
আচরণ
উত্তর পূর্ব ভারতে সুলভ এবং দক্ষিণ ভারতে দুর্লভ দর্শন এই প্রজাতির উড়ান ইউপ্লোইয়া বর্গভুক্ত অন্যান্য সদস্যদের ন্যায় ধীর এবং অলস, ডানা ভাসিয়ে ভাসিয়ে উড়ে বেড়ায়। জঙ্গল পরিবেশে, জঙ্গলের ফাঁকা জায়গায়, উন্মুক্ত গ্রামাঞ্চলে এদের বিচরন লক্ষ্য করা যায়। এরা ফুলে বসে মধুপান, পাতায় অথবা গাছের ডালে বসে ডানা মেলে অথবা ডানা বন্ধ অবস্থায় রোদ পোহায় এবং ভিজে মাটি, পাথর এবং মাটির ভিজে ছোপে অবস্থান করে মাড পাডল করে। আর্দ্র বনাঞ্চলে সমুদ্রপৃষ্ঠ থেকে ১৫০০ মিটার উচ্চতায় এদের সক্রিয় দেখা যায়। এই প্রজাতিকে একমাত্র তখনই অধিক উচ্চতায় দেখা মেলে যখন এরা পরিযায়ীতা করে। দক্ষিণ ভারতেও এই প্রজাতিকে কম উচ্চতাসম্পন্ন বাসস্থানেই দেখা যায়, বিশেষত আর্দ্র জংলা পরিবেশযুক্ত গ্রামাঞ্চলে। সাধারনত এপ্রিল থেকে অক্টোবর এ এদের উড়তে লক্ষ্য করা যায়। শ্রীলঙ্কাতে এই প্রজাতি শুষ্ক এবং নিচু অঞ্চল পছন্দ করে।
কামাল উদ্দিন সিদ্দিকী
কামাল উদ্দিন সিদ্দিকী, একজন বাংলাদেশি অর্থনীতিবিদ ও সমাজ বিজ্ঞানী । তিনি মোনাশ বিশ্ববিদ্যালয়ের ফ্যাকাল্টি মেম্বার,
মুক্তিযুদ্ধে অংশগ্রহণ
১৯৭১ সালের ২৫ মার্চ বাংলাদেশের স্বাধীনতা যুদ্ধ শুরু হয়। সে সময় সিদ্দিকী নড়াইলের সাব-ডিভিশনাল অফিসার (এসডিও) হিসেবে কর্মরত ছিলেন। চাকরি ছেড়ে দিয়ে পাকিস্তানি সেনাবাহিনীর বিরুদ্ধে যুদ্ধে অংশ নিতে ভারতে চলে যান। ১৬ ডিসেম্বর ১৯৭১ সালে বাংলাদেশ প্রতিষ্ঠার পর, তিনি দেশে ফিরে আসেন এবং খুলনা জেলার জেলা প্রশাসক (ডিসি) এবং জেলা ম্যাজিস্ট্রেট হিসেবে নিযুক্ত হন।